Эй иймон келтирганлар (80): Куфр диёридан Ислом диёрига ҳижрат қилган муҳожир аёллар ҳукми ва эрлари билан қандай муомала қилишлари баёни\nBy Камолиддин Иноятуллоҳ on 01/02/2021 МАҚОЛАЛАР Эй иймон келтирганлар\n“Эй иймон келтирганлар, агар мўмина аёллар куфр диёридан Ислом диёрига ҳижрат қилиб келсалар, иймонлари ростлигини билиш учун уларни имтиҳон қилинг. Аллоҳ уларнинг иймонлари ҳақиқатини яхши билади. Агар сизлар уларнинг мўмина эканлигини билсангиз, уларни кофир эрларига қайтарманг. Мўминалар кофирларга турмушга чиқишлари ҳалол эмас. Кофирлар мўминаларга уйланишлари ҳалол эмас. Исломга кирган аёлларнинг кофир эрларига улар учун сарфлаган маҳрларини беринглар. Ўша аёлларга маҳрларини бериб уйланишингизда сизлар учун гуноҳ йўқдир. Кофир хотинларингизни никоҳингизда ушлаб турманг ва Исломдан муртад бўлиб, кофирларга қўшилиб кетган хотинларингизга берган маҳрларингизни мушриклардан талаб қилинг. Улар ҳам Исломга кириб, сизларга келиб қўшилган хотинларига берган маҳрларини талаб қилсинлар. Бу ҳукм Аллоҳнинг ҳукмидир. У шу билан сизларнинг ўртангизда ҳукм қилади. Аллоҳ Билувчи, Ҳаким зотдир. Агар хотинларингиздан баъзилари муртад бўлиб, кофирларга бориб қўшилса ва кофирлар у хотинларга берган маҳрларингизни сизларга бермасалар, кейин сизлар кофирлар билан урушиб, улар устидан ғолиб бўлсангиз, хотинлари кетиб қолган мусулмонларга улар сарфлаган маҳр миқдорича маблағни ўша урушдан тушган ўлжадан беринглар ва ўзингиз иймон келтирувчи бўлган Аллоҳдан қўрқинглар” (Мумтаҳана, 10-11).\nҲурматли ўқувчи, навбатдаги бу илоҳий нидо ҳам бир сабаб билан нозил бўлган. Ҳижратнинг олтинчи йили Пайғамбар саллаллоҳу алайҳи ва саллам билан мушриклар ўртасида сулҳ тузилди. Сулҳ бандларидан бирида Маккадан Мадинага Расулуллоҳ ҳузурларига қочиб келган киши гарчи динини сақлаш учун ҳижрат қилган мусулмон бўлса ҳам уни Маккага қайтариб юбориш, аммо мушриклардан бирон киши Мадинадан Маккага қочган бўлса уни қайтармаслик ҳақида ёзилган, бироқ бу бандда аёллар ҳақида бирон нарса ёзилмаган эди. Шу аснода Уқба ибн Абу Муитнинг қизи Умму Гулсум Маккадан Мадинага ҳижрат қилиб келди. Кетидан акалари Аммор ва Валид уни яна Қурайшга қайтариш учун етиб келишди. Пайғамбар саллаллоҳу алайҳи ва саллам Ҳудайбия сулҳида бундай банд бўлмагани учун муҳожир аёлни акаларига қайтариб бермадилар. Шунда ушбу нидо нозил қилинди:\n“Эй иймон келтирганлар”, яъни Аллоҳни Раб ва ягона ҳақ илоҳ, Муҳаммад саллаллоҳу алайҳи ва салламни пайғамбар ва расул, Исломни дин ва шариат деб иймон келтирган эй мўминлар!\n“Агар мўмина аёллар ҳузурингизга ҳижрат қилиб келсалар”, яъни куфр диёридан Ислом диёрига келсалар, “иймонлари ростлигини билиш учун уларни имтиҳон қилинг. Аллоҳ уларнинг иймонлари ҳақиқатини яхши билади. Агар сизлар уларнинг мўмина эканлигини билсангиз”, яъни гумонларингиз кўпроқ уларнинг чин мўмина эканига кетса, “уларни кофир эрларига қайтарманг”. Имтиҳоннинг кўриниши шундайки, муҳожир аёлга: “Аллоҳга қасам ич, яъни Ундан ўзга ҳақ маъбуд бўлмаган Аллоҳга қасам ичиб айтаманки, мен Исломга рағбатим туфайлигина ҳижрат қилиб келдим. Эримни ёмон кўрганим ё бу диёрдаги мусулмон кишини севганим учун келмадим, деб айт”, дейилади.\n“Мўминалар кофирларга турмушга чиқишлари ҳалол эмас. Кофирлар мўминаларга уйланишлари ҳалол эмас”. Чунки Ислом мушрика аёлларни никоҳлаб олиш ва мушрик эркакка муслима аёлни никоҳлаб беришни ҳаром қилиш билан бундай эр-хотинлик риштасини узиб ташлади. Шунинг учун муҳожир мўмина аёлларни кофир эрларига қайтариб беришга Аллоҳ изн бермади.\nАллоҳ таоло: “Исломга кирган аёлларнинг кофир эрларига улар учун сарфлаган маҳрларини беринглар” сўзи билан, агар мушрик эр мўмина хотинидан берган маҳрини талаб қилиб келса, сарфлаган ўша маҳрни сизлар тўлаб беринг, деди. Мушрик эр мўмина аёлига сарфлаган маҳрни мусулмонлар имоми ёки мусулмон жамоаси тўлаб беради.\nОят давомида Аллоҳ таоло: “Ўша аёлларга маҳрларини бериб уйланишингизда сизлар учун гуноҳ йўқдир”, деди. Никоҳнинг маҳрдан бошқа шартларига ҳам тўлиқ риоя қилган ҳолда, албатта. Шартлар эса, биринчи навбатда валий бўлиши, агар аёлнинг валийси бўлмаса қози валий бўлади. Шаҳарда шаръий қози бўлмаса қариндошлари ичидаги эътиборли киши валийликка ўтади. Никоҳ дуруст бўлишининг яна бир шарти турмушдан чиққан аёл бўлса иддасининг тугаши. Идда тугагачгина бошқа турмуш қуриши жоиз бўлади.\n“Кофир хотинларингизни никоҳингизда ушлаб турманг”. Яъни агар эр Исломни қабул қилиб мусулмон бўлса, хотин эса мушрика ҳолида қолса, улар ўртасидаги эр-хотинлик риштаси узилади ва мушрика аёл мусулмон бўлган эрига ҳаром бўлиб қолади. Шунингдек, муслима аёл диндан қайтиб муртад бўлса ва куфр диёрига кетиб қолса, ўртадаги эр-хотинлик риштаси узилади ва бундай аёлни хотин қилиб ушлаб туриш ҳалол бўлмайди. Бунинг фойдаси шуки, агар киши никоҳида тўртта хотин бўлса, хотинларидан бирининг муртад бўлиши ёки эр мусулмонликни қабул қилиб хотин мушрикалигича қолиши билан эр-хотинлик риштаси узилади ва киши унинг ўрнига бошқа аёлга уйланиши мумкин бўлади. Бу мумкинлик Аллоҳ таолонинг: “Кофир хотинларингизни никоҳингизда ушлаб турманг”, сўзидан келиб чиқди. Никоҳ боғланган ҳолда қолиши хотин бошқа эрга тегиб кетишини ман қилади, яъни бошида эри бор аёл бошқа эрга турмушга чиқиши ҳаромдир.\nАллоҳ таоло деди: “Исломдан муртад бўлиб, кофирларга қўшилиб кетган хотинларингизга берган маҳрларингизни мушриклардан талаб қилинг”, яъни муртад бўлиб кетган хотиндан унга берган маҳрингизни қайтаришини талаб қилинг. ”Улар ҳам Исломга кириб, сизларга келиб қўшилган хотинларига берган маҳрларини талаб қилсинлар”, яъни мушриклар ҳам Исломни қабул қилиб мўмина бўлган ва сизлар яшаётган диёрга ҳижрат қилиб келган собиқ хотинларига берган маҳрни талаб қилсинлар.\n“Бу ҳукм Аллоҳнинг ҳукмидир. У шу билан сизларнинг ўртангизда ҳукм қилади”, сизлар буни чин дилдан қабул қилинг ва Аллоҳнинг ҳукмига рози бўлиб, таслим бўлинг. Зеро, бу ҳукм адолатли, меҳрибон Зот тарафидан чиқарилган ҳукмдир.\n“Аллоҳ Билувчи, Ҳаким зотдир”, яъни бандаларининг аҳволини, уларнинг эҳтиёжларини билувчи, улар устида чиқарадиган ҳукмида ҳикмат соҳибидир. Буни уларга баён қилиб берган. Шундай бўлгач, бандалар ҳукмни Аллоҳга топширсинлар ва ҳукмига рози бўлсинлар. Зеро, бу ҳукмлар барча учун манфаат асосига қурилгандир.\nБу илоҳий нидодаги Аллоҳ таолонинг ушбу сўзига келсак: “Агар хотинларингиздан баъзилари муртад бўлиб, кофирларга бориб қўшилса ва кофирлар у хотинларга берган маҳрларингизни сизларга бермасалар, кейин сизлар кофирлар билан урушиб, улар устидан ғолиб бўлсангиз, хотинлари кетиб қолган мусулмонларга улар сарфлаган маҳр миқдорича маблағни ўша урушдан тушган ўлжадан беринглар”. Яъни муртад бўлиб кофирлар тарафига ўтиб кетган хотинларингиз – бундай бўлишидан Аллоҳдан паноҳ тилаймиз – берган маҳрингизни қайтаришдан бош тортсалар, сўнг кофирлар билан жангда зафар қучиб, ғаниматлар қўлга киритсангизлар, уни тақсимлашдан олдин хотини куфр диёрга кетиб қолган ва берган маҳрини қайтармаган мусулмон биродарингизга улар сарфлаган нафақа миқдорича беринглар. ”Ва ўзингиз иймон келтирувчи бўлган Аллоҳдан қўрқинглар”. Яъни Унинг азобидан қўрқинглар, буюрган ва ман этган барча ишларда осийлик қилмай, Унга итоат этинглар. Бу илоҳий нидода сизларга бирма-бир баён этган адолат, раҳмат ва кўп яхшиликлар бўлган ҳукмларни ҳаётингизга татбиқ қилинглар.\nҲурматли ўқувчи, ушбу нидодан қуйидаги хулосаларни оламиз:\nМуҳожир бўлиб келган аёлларни имтиҳон қилиш вожиблиги. Уларнинг мусулмонлиги маълум бўлса, кофир эрларига қайтаришнинг ҳаром экани.\nМушрика аёлга никоҳланиш ҳаром экани.\nМушрика аёлни хотин қилиб ушлаб туриш жоиз эмаслиги.\nКимнинг хотини кофирлар тарафга кетиб қолса ва берган маҳрини қайтармаса, сўнг сизлар уларга қарши жанг қилиб ғаниматлар қўлга киритсангиз, ҳар кимнинг улушини тақсимлашдан олдин ҳалиги одамга берган маҳри мислича беринглар. Агар ғаниматлар қўлга киритмасангиз, унда мусулмонлар жамоаси ёки уларнинг имоми беради.\nАллоҳ таолонинг шариатини ҳаётга татбиқ қилиш ва ҳукмларига рози бўлиш билан Аллоҳдан тақво қилишнинг вожиблиги.\nAvvalgi maqolaҲидоя шарҳи | 101 | Эҳромда ман қилинган ишлар | Шайх Содиқ Самарқандий\nKeyingi maqola Тафсири муяссар, Оли Имрон сураси, 33-41 оятлар


"Қўқон-1912" Тошкентдаги йиғинини бошлади\n9 февраль, 2018, 07:17\nСуперлига – 2018 ўйинлари бошланишига ҳам тобора оз вақт қолмоқда. Янги мавсумга жиддий тайёргарлик кўраётган жамоамиз аъзолари кечадан, Тошкент шаҳрида навбатдаги ўқув-йиғин машғулотларини бошлаб юборишди.\nБу босқич 21 февраль кунига қадар давом этади. Мураббийларимиз навбатдаги босқичдаги тайёргарликда, футболчиларнинг жисмоний тайёргарликлари билан бир қаторда тактик тайёргарликка ҳам эътибор қаратадилар.\nЙиғин давомида иккита назорат учрашувини ўтказиш режа қилинган. Дастлабки ўйин Навоийнинг “Қизилқум” жамоаси билан 13 февраль куни ўтказилиши режага киритилган. Кейинги учрашувда эса Фарғонанинг “Нефтчи” жамоаси футболчиларимизга рақиб вазифасини ўтаб беради. Бу учрашув 18 февраль куни ўтказилиши кўзда тутилган.\nШунингдек, Тошкентдаги йиғин давомида футболчиларимиз тиббий кўрикдан ўтиши ҳам режалаштирилган.


Депутатлар ўсимлик ёғини ҚҚСдан вақтинча озод қилиш ҳақида қонун қабул қилиб, Сенатга юборди\nОлий Мажлис Қонунчилик палатаси «Айрим турдаги озиқ-овқат маҳсулотларига бўлган эҳтиёжни таъминлашнинг қўшимча чоралари тўғрисида» қонун қабул қилди.\nҚонун пандемия давом этаётган даврда аҳолининг асосий озиқ-овқат маҳсулотларига эҳтиёжини таъминлаш ва нарх-наво ўсиб кетишига йўл қўймасликка қаратилган. Бу ҳақда депутат Фарҳод Зайниев маълум қилди.\nҚонун Сенатда маъқулланиб, президент томонидан имзоланса, 2021 йил 1 майдан 31 декабрга қадар қуйидагилар қўшилган қиймат солиғидан озод қилинади:\nЎзбекистон Республикаси ҳудудига ўсимлик ёғи, кунгабоқар ва зиғир уруғи, шунингдек, соя данагини олиб кириш;\nўсимлик ёғини ишлаб чиқариш ва (ёки) реализация қилиш бўйича айланмалар.\nШунингдек, хўжалик юритувчи субъектларга ўзлари импорт қилган кунгабоқар ёғи ва кунгабоқар уруғларини қайта ишлаш натижасида ишлаб чиқарилган ўсимлик ёғининг 50 фоизидан ошмаган қисмини экспорт қилишга рухсат берилади.\nДавлат божхона қўмитаси хўжалик юритувчи субъектлар томонидан импорт қилинган кунгабоқар ёғи ва кунгабоқар уруғларини қайта ишлашдан олинган ўсимлик ёғи ҳажмига нисбатан экспорт шартномалари доирасида амалга оширилган экспорт ҳажми 50 фоиздан ошишига йўл қўйилмаслиги бўйича назорат ўрнатади.\nДепутат Дониёр Ғаниевга кўра, қонун 1 майдан кучга кирса-да, унинг эълон қилиниши бозорга ўз таъсирини эртаданоқ ўтказади.\n«Нархлар камида 10 фоиз, тахминан 2000 минг сўм тушади, деб прогноз қилинмоқда», – деди Ғаниев Kun.uz мухбири билан суҳбатда.\nAввалроқ, Kun.uz йилнинг 1-чорагида кунгабоқар ёғи, апрел ойида эса пахта ёғининг нархи кескин ошиб кетгани борасида таҳлилий мақолалар эълон қилганди.\nИқтисодчи Отабек Бакиров ўсимлик ёғи нархи ошиб кетмаслиги учун тезкор чоралар кўришга чақирган эди.


Қозоғистондаги Тенгиз конида вахта шаҳарчаси ишчилари заҳарланди\n«Тенгизшевройл» компаниясининг пудрат ташкилоти ходимлари Отирау вилоятидаги нефтгаз конидаги вахта шаҳарчасида заҳарланди. Хабарларга кўра, улар овқатдан заҳарланган.\nРасмий «Казинформ» агентлигининг маълум қилишича, 25 киши вахта посёлкасида оқшомги овқатни танаввул қилганларидан кейин“ўзларини ёмон ҳис қила бошлашган”. Улар Кулсара шаҳридаги туман марказий шифохонасига ётқизилди. «Биринчи тиббий ёрдам кўрсатилганидан сўнг 21 киши амбулатория шароитида даволанишига йўналтирилди. Тўрт киши шифохонага ётқизилди», - дея агентлик вилоят соғлиқни сақлаш бошқармасига таянган ҳолда хабар беради.\nМинтақавий «Ак жайык» газетасининг хабар қилишича, заҳарланиш 8 феврал куниқайд қилинган. Туман шифохонасининг бош шифокори заҳарлаганларнинг аҳволини барқарор дея баҳолади, дея ёзди нашр. Газетанинг маълум қилишича, оммавий заҳарланиш сабаблари ўрганилмоқда.\nТенгиз – нефт заҳираси бўйича Қарачағанақдан кейин Қозоғистонда иккинчи ўринда туради. Тенгиз Каспийбўйи нефтгазнасос провинциясига қарайди. Конни иштирокчилари Chevron, ExxonMobil Kazakhstan Ventures Inc, Қозоғистоннинг «КазМунайГаз» миллий компанияси ва LUKArco бўлган «Тенгизшевройл» корхонаси биргаликда ўзлаштиради.


Ким одам сотди ёки сотқин ким? « Ўзбекистон Халқ Ҳаракати\nКим одам сотди ёки сотқин ким?\n13 February 2020 - 9:45\nБи-би-си радиосининг хабар беришича, Қозоғистоннинг Сайрам туманида асли ўзбекистонлик фаол, Эрк партиясининг аъзоси Хуррам Бердиев ҳибсга олинган.\nБу воқеанинг парда орқасини ЭРК партиясининг бош котиби Отаназар Орифов изоҳлади.\nОДАМ СОТГАН КИМ?\n2013-йилнинг сентябрида ЭРК демпартияси фаоли Нураддин Жуманиёзов (кейинчалик у қамоқхонада оламни тарк этган, жойлари жаннатда бўлсин) “ҳуқукқбон” Абдулла Тожибой ўғлининг таклифига кўра, ўзбекистонлик икки кишига Чимкент шаҳрига етиб бориш ва у ерда ёлланма иш топишига ёрдам берган. Аммо айнан шу “иш” бўйича қамалган ЭРК демпартияси фаоли Фахриддин Тиллаевнинг аслида ушбу “даллолчилик”ка ҳеч қандай алоқаси бўлмаган.\nШуниси ажабланарлики, Н. Жуманиёзов 2 та эмас, 20 та одам жўнатганликда, Фахриддин Тиллаев эса бу ишда унга ҳамкорлик кўрсатганликда жиноий айбланишган. Уларнинг ҳар иккаласи ҳам одам савдосида айбланиб, жиноий жазога тортилган ва бу жиноий ишда ҳамкор сифатида ЭРК демпартиясининг яна бир фаоли Ҳуррам Бердиев қидирувга берилган, у Сурҳондарёда мактаб ўқитувчиси бўлиб ишлаб юрган пайтда ҳам ЭРК демпартиясининг Қурултойини чақиришда фаоллик қўрсатиб кўзга тушганида унинг устидан тўқима жиноий иш қўзғатилган эди.\nҚуйида Қозогистондаги иш берувчи аёлнинг бу мавзуда ўша жиноий ишни олиб борган терговчи номига юборган хатини келтирамиз:\nМен Демевова Жанар Жанубий Қозоқистонданман. Баъзи хабарларга кўра, Ўзбекистон фуқаролари Жуманиязов Нураддин ва Тиллаев Фаҳриддинларга қарши «одам савдоси билан шуғулланган» деган уйдурма туҳматлар билан Пардаев Фарҳод (Келдиёров), Эрданов Эркинларнинг Тошкент шаҳар ички ишлар бошқармасига ёзган «шикояти» асосида, жиноий иш очилган. Эмишки, Фарҳод ва Эркинларнинг ишлаган иш ҳаққи берилмаган. Иш ҳақларини тўлиқ олишган бўлсаларда, нега булар бир-бирларининг устидан мағзава ағдараётганлигини тушунмай қолдим. 2013-йил 5-сентабр кунлари эди тахминимча. Нураддин ака,\nФарҳод ва Эркинлар бизга ишга келишди. Келган куни маълум бўлдики, улар қурилиш ишлари бўйича ҳеч нарса билмас экан. Мен «усталаринг йўқ экан, қайтиб кетинглар», дедим. Улар менга ёлворишга тушишди: Фарҳод “мен 2700 доллар қарзим бор, келиб чиқиши араб бўлган Олий суднинг бошлиғи Бўритош Мустафаевнинг тилла конидан. Қарзимни тўламасам, улар (Бўритош Мустафаев камандасини назарда тутаяпти) мени ўлдиртириб юборишади”, деб ялинди.\nЭркин эса: “болаларим бутун ёз бўйи помидор еб қорин тўйғазмоқда, олдинги хотинимни боқа олмаганимдан мени ташлаб кетган. 5-6 сўм чой пулини ишлаб кетмасам бўлмайди, илтимос ёрдам беринг опажон”, деб ялинди. Нураддин ака эса “ўзбекистонда менинг мутахасислигим бўйича иш йўқ, пенсия оиламни боқишга етмайди, имкон бўлса, ошхонада бўш жой бўлса, ошпазлик қилсам”, деб тушунтирди.\nМен уларга раҳмим келди тўғриси. Уларга мен “уста бўлмасаларинг кам иш ҳақи оласизлар», деганимда тенгани сўмга чақишдими, кейин рози бўлишди. Уларни 2-3 кун овқатлантирдим, жой билан таъминладим (ҳаммаси ўз ҳисобимдан) токи иш топилгунча.\nНиҳоят, уларга иш топдим ўрисчасига “Стяшка” 1 кв метри 500 ёки 450 тангадан.\nФарҳод ва Эркинлар пулига рози бўлишдию, аммо «бир одам беринг стяшкани биладиган, бизга қандай қилинишини кўрсатиб берсин, кейин ўрганиб кетамиз», дейишди. Уларга бир Ўзбекистонлик устани қўшиб жўнатдим (устанинг бир кунлик иш ҳаққини ҳам ўз ҳисобимдан тўлаганман).\n5-6 кунда битадиган стяшкани ҳам ярим ойда ҳам битказа олишмади, улар телефон қилишиб, ҳолижонимга қўймай чақиртирди. Бордим, барча хоналарнинг бешдан уч (3/5) қисми талабга жавоб бермайдиган эди. Ишлари тоза эмас, уй хўжайини Асилхон менга арз қилди. Бунақа ишни кўчадаги «бўмж»ларга берсам, 10 кунда битказишар эди, касалми жуда секин ишлайди, қанча семент қанча қумларни исроф қилишди.\nАсилхонга яхши гапириб 30 минг тенга пулини олиб, уйимга қайтариб олиб келиб, яна иш топилгунча жой билан таъминладим, овқатлантирдим 2 кун (буларнинг барчаси менинг ҳисобимдан. Бунга йўлкира ҳам киради).\nЯна ўша гап бригадаларининг бўлса яхши бўлар эди, бошқа бригада қўйсам сизларни ёқтиришмайди, “сизларни чўқилаб ташлайди”, дедим. Бетончилар бригадасига ялиниб-ёлвориб ишга қўйдим. Эртаси куни бригадирдан арз тушди, “Фарҳод ишламайди, Фарҳодни олиб кетинг” — деб. Уларга яна Фарҳод учун илтимос қилиб жойладим.\nАдашмасам, қурилиш хўжайни Савли деган қиз бола эди.\nЧимкентда миграция полиция рейд ўтказаётганлиги учун, илтимос ишчиларингизни кўздан панароқ жойда ушлаб туринг деб огоҳлантирибди. Савли уларни 3 кун уйида ушлаб турган. 3 кун ичида Савлининг акаси деразасига откўс олса яхши тўлашлигини айтган. Булар битта деразасига ҳам откўс олишмай ароқ ичиб ётишган. Паспортини рўйҳатдан ўтказиб (рўйҳатдан ўтказишнинг ўзи бўлмайди) қўлига тутқазган бўлсам, 2-3 марта Фарҳод «паспорт сизда турсин» деб айтган. Мен ҳар бир фуқаронинг паспорти ўзида туришини уқтирганман ва олмаганман.\nБир куни бетончилар бригадири Жанара опа, «Фарҳоднинг хотини ўрисми? деб сўради. » Ҳар куни кеч соат 10-11 ларда бир соат, бир ярим соат рус тилида сўзлашади. Кимлар билан (хўжайинга айтиб телефонга пул солдиради) пулини телефон билан сўзлашиб йўқотадику», дея куюнди, бетончилар бригадири.\nҚисқаси, бетончиларни — айнан Фарҳоднинг ёқмай қолганлиги учун — 3-октабр куни жўнатишга мажбур бўлдим.\nБитмаган иш учун Қозоғистонда ҳақ берилмайди. ўзимнинг ёнимдан икковига 6500 тенгадан (ҳар бирига), то Сариоғочга етиб олиши учун такси пулини бериб юбордим. Кетаётганда Фарҳод мен албатта келаман, ёғ заводида ишлайман деб ваъда берганга ўхшаб. Мен айтдимки, «устасиз келманг, фақат уста билан келинг», дедим ва хайрлашдим.\nКечирасиз, сизга қолгани неча фоиз деб сўрарсиз. Мусофирнинг дуоси вожиб бўлади дейишади, савоб иш ҳам қилиш керак.\nҲа айтмоқчи, Асилхондан олган 30 минг тенгани нима қилдингиз? деб сўрамоқчи бўлиб турибсиз. 30 минг тенганинг устига пул қўшиб, 20-сентабр 2013-йил CОНТАК пул жўнатмасидан 394806 коди орқали Фарҳод Пардаевнинг ўғлига, Пардаев Жаҳонгир Фарҳодўғлига 100 доллар. 20-сентабр 2013-йил CОНТАК пул жўнатмасидан 394891 коди орқали Эркиннинг хотини Эрдонова Угилой Келдиёровна 100 доллар. Уларнинг иккаласи ҳам пулни олишган.\nЭнди қаранг 30 минг тенга олдим, мен уларга 32 177. 6 тенга жўнатдим.\nТўлиқ пулини ошиқ (2177. 6) тенга билан олган бўлса қанақа Одам савдоси. Фаҳриддин Тиллаевнинг ва Нураддин Жуманиязовнинг қанақасига одам савдосига алоқаси бор?\nБу мактубни ўқиб, ўз сафдошларини туҳмат воситасида жиноятчига чиқарган «ҳуқуқбон» Абдулла Тожибой ўғли, МХХ нинг топишириги билан «иш изловчи» қиёфасига кириб, Қозоғистонга жўнаган Фарҳод Пардаев, Эркин Эрданов кабилар мавжудлигини билиб одам даҳшатга тушади.\nОдам сотган ким? Мухолифат фаолларини МХХга топширган «хуқуқбон» Абдулла Тожибой ўғлими ёки унинг қурбонлари Нураддин Жуманиёзов билан Фахриддин Тиллаевми, уларга ҳамкор сифатида жиноий ишга “қўшилиб” қидирувга берилган Ҳуррам Бердиевми?


Элликқалъадаги “Бустон Оптимал-Текстиль” МЧЖда O'zLiDeP бошланғич партия ташкилоти тузилди | O'zLiDeP\nОлий Мажлис Қонунчилик палатаси Спикери ўринбосари, O'zLiDeP фракцияси раҳбари Актам Хаитов пандемия даврида янги иш ўринларини яратиш, камбағалликни қисқартириш борасида амалга оширилган ишлар билан яқиндан танишиш мақсадида Элликқалъа туманида бўлди.\nДаставал тумандаги "Бустон Оптимал-Текстиль" МЧЖ фаолияти билан яқиндан танишди. Жорий йил ишга тушган корхонада асосан сочиқ маҳсулотлари ишлаб чиқарилади, - дейди корхона раҳбари Тимур Казаков.\nҲозирги кунда корхонада ишлаётган 200 га яқин ишчи ходимларнинг 80 фоизини ёшлар ташкил этади. Корхона маҳсулотларини келгусида Ўрта Осиё давлатлари ва Россия давлатига экспорт қилишни мақсад қилган.\nСпикер ўринбосари Актам Хаитов ушбу корхона фаолияти билан яқиндан танишар экан, унда ишлаётган ишчи ходимлар учун яратилган шароитлар, маҳсулот сифати ва харидорбоплиги, тадбиркорнинг муаммо ва таклифлари билан қизиқди.\nСуҳбат ва мулоқотлар чоғида Спикер ўринбосари бундай корхоналарнинг ташкил қилиниши, биринчи навбатда аҳолининг бандлигини таъминлашда муҳим аҳамиятга эга. Ҳозиргидек мураккаб бир вазиятда тадбиркорлар сонини кўпайтириш, уларни ҳар томонлама қўллаб-қувватлашимиз, уларга шароит яратиб бериш кераклигини алоҳида таъкидлаб ўтди.\nУчрашув якунида корхона ишчи-ходимларининг 41 нафари партия сафига аъзоликка қабул қилиниб, "Бустон Оптимал-Текстиль" МЧЖ қошида O'zLiDeP бошланғич партия ташкилоти тузилди.


Тарқатилган хабар ёлғон бўлиб чиқди\n26 январ 2021, Тошкент вақти: 02:30\nШайбон Россия оммавий ахборот воситаларида Европа Иттифоқи Германия талаби билан Ўзбекистонга нисбатан санкция қўллашдан воз кечгани ҳақида тарқатилган хабарлар ҳақиқатдан йироқ.\nБу ҳақда “Озодлик” радиосига Германиянинг Ўзбекистондаги элчихонаси вакиллари маълум қилди. Уларнинг айтишича, Андижон воқеалари муносабати билан Ўзбекистонга халқаро санкция жорий этиш масаласи долзарб бўлиб, ҳали муҳокама қилинади.\nҲафта аввалида “Россия” телеканали ЕИ Ўзбекистонга санкция қўллашни рад этгани, бунга Германиянинг позицияси сабаб бўлгани ҳақида хабар тарқатганди. Телеканал бу маълумотни Ўзбекистон Ташқи ишлар вазирлиги вакиллари ҳам тасдиқлаганини билдирганди.\nБу маълумотни рад этган Германия элчихонаси матбуот хизмати вакилининг таъкидлашича, Ўзбекистонга санкция қўллаш масаласи ҳали ҳам долзарб бўлиб турибди.\n“Ян Кубишнинг Ўзбекистонга ташрифи бўйича тайёрланган тавсиялар кўриб чиқилади. Шундан кейин бу масалага яна қайтилади. Ҳозиргача санкция масаласида бирор қарор қабул қилинмаган ва уни бекор қилиш ҳақида ҳам гап кетаётгани йўқ”, - деди элчихона матбуот хизмати вакили.\nЭслатиб ўтамиз, ЕИнинг Марказий Осиё бўйича махсус вакили Ян Кубиш ўтган ҳафтада Ўзбекистонда бўлиб, президент Ислом Каримов учрашганди. Аммо ушбу учрашув тафсилотлари ошкор қилинмади.\nГарчи ЕИ Ўзбекистонга санкция эълон қилишни рад этгани тўғрисидаги хабарнинг ҳақиқат экани тасдиқланмаган бўлса-да, у Ўзбекистондаги демократик кучлар вакилларида кучли эътироз туғдириб улгурди. Хусусан, бу борада эътироз билдириб, Германия Будестагига йўлланган очиқ хатга имзо тўплаш акцияси эълон қилинди.\nЎзбекистондаги Демократик ташаббуслар маркази раҳбари Искандар Худойберганов Россия ОАВ томонидан бундай хабарнинг тарқатилиши сабаблари ҳақида ўз тахминини билдирди.\n“Ёлғон хабар тарқатиш аслида Россия ташқи сиёсатининг бир кўринишидир. Россия каналларига бир қаранг, уларда нима ҳақида гапирилади? Бу каналлар бошдан-оёқ АҚШ ундай, АҚШ бундай деган даъволардан нарига ўта олмайди. Ўзбекистон масаласида тарқатилган бу ёлғон ҳам шу дийдиёларнинг узвий давоми, холос”, - деди И.Худойберганов.\nИ.Худойбергановнинг сўзларига кўра, ўзбекистонликлар Россия телевидениеларини кўп кўради ва улар орқали тарқатилаётган хабарларга ишонади. Шу боис, ёлғон хабар улар орқали тарқатилгани, аввало, ўзбекистонликларни алдаш бўлганини сезиш қийин эмас.\nРоссиялик таҳлилчи Ирода Гусейнованинг эътирофича, “Россия” телеканали юз фоиз давлат ихтиётида бўлгани сабабли берилган кўрсатмага мувофиқ иш юритади.\n“Шу боис, ҳеч шубҳасиз, бу (ЕИ санкция эълон қилмагани тўғрисидаги хабар) Путиннинг Ислом Каримовга ўзига хос муруввати, десак бўлади. Бу Каримовга жуда керак ёрдам бўлди”, - деди И.Гусейнова.\nИ.Гусейнова ҳам ёлғон хабарлар айнан халқни алдашга қаратилганини таъкидлади. У Ўзбекистонда сиёсий уйғоқ кишилар кўплиги, улар ҳақиқатни ёлғондан ажрата олишига ишонишини билдирди.


ФҚБ томонидан энг қидирилувчи жиноятчилар рўйхатидаги ягона аёл Мексикада ҳибсга олинди\n20:32 / 09.04.2016\nМексикада АҚШнинг Федерал қидирувлар бюроси томонидан энг кўп қидирилувчи жиноятчилар рўйхатидаги ягона аёл – Бренда Дельгадо ҳибсга олинди.\n33 ёшли Бренда Беренис Дельгадо Рейнага Техасда ўзининг собиқ хушторининг янги маъшуқаси қотиллигини ташкиллаштиришда гумон қилинаётганди. У бир неча ой давомида қочқинликда юрган.\nТергов маълумотларига кўра, қотиллар буюртма қилинган нишон - тиш шифокори Кендра Ҳэтчерни ўтган йилнинг 2 сентябрида отиб ўлдиришган. Шундан кейин буюртмачи Дельгадо АҚШ ҳудудини тарк этган.\nМексика ҳуқуқ-тартибот муассасалари ходимлари Дельгадо ФҚБ томонидан “10 нафар энг қидирилувчи жиноятчилар” рўйхатига киритилгандан 2 кун ўтибоқ, 8 апрель куни уни ушлашди. ФҚБ аёлнинг қўлга олинишига ёрдам берувчи маълумот учун 100 минг доллар ваъда қилган.\nАёл ҳибсга олиниш вақтида қаршилик кўрсатмаган.\nАҚШда аёлга ўлим жазоси берилиши мумкин, бироқ Мексика бундай ҳукмга қарши чиқмоқда. CNN телеканалининг маълум қилишича, Техаснинг Даллас шаҳри раҳбарияти аёлга умрбод қамоқ жазоси чиқарилишига ваъда берди.\nДельгадо ФҚБнинг энг қидирилувчи жиноятчилар рўйхати 1950 йилда яратилгандан бери бу рўйхатга тушган тўққизинчи аёл бўлди.


MFactor ва Impulse Business Hub асосчиси Ҳасан Мамасаидов реклама жойлаштириш учун онлайн ресурс танлашда нималарга эътибор бериш кераклиги ҳақида ўз тавсияларини берди.\nТрендда - онлайн ресурслар\nҲозир онлайн платформалар трендда эканлигини ҳаммамиз биламиз. Бугунги тадбиркорлар яхши билишадики, онлайн контактлар орқали мижозлар уларни кўпроқ танийди.\nЧунки одамлар олдинги йилларга қараганда 5-10 баравар кўпроқ вақтини ижтимоий тармоқларда, онлайн ресурсларда ўтказяпти. Бу эса онлайн рекламаларни энг самарали рекламаларга айлантирди.\n25 млн кўришлар сони эътиборимизни тортган\nЛойиҳаларимизнинг янаям самарали бўлишида энг катта аудиторияга эга ресурсларни қараб чиққанимизда Kun.uz ахборот ресурсини алоҳида эътироф этишимизнинг сабаби сайтнинг қамрови билан боғлиқ. Фақат сайтнинг ўзида кўришлар миқдори бир ойда 25 млн.дан ошиши, турли ижтимоий тармоқларда 7 млн.дан ортиқ кузатувчилар борлиги диққатимизни тортган. Шу обуначиларнинг қанчадир қисмига даъвогарлик қилишимизга умид уйғонган.\nKun.uz’нинг Business class лойиҳасини автомобил ювиш шохобчасига эгалик қиладиган тадбиркор жиянимизга тавсия қилгандик. Black star шохобчаси ҳақида тайёрланган кўрсатув намойишидан кейин бир ҳафтанинг ичида бу кўрсатувни 100 мингга яқин одам кўрганлиги лойиҳанинг натижаси қанақа эканлигини кўрсатди. Бу ёрқин натижадан мижоз сифатида жуда мамнун бўлиб миннатдорчилик билдирди. Бир жойдан барака топган одамга яна бориши учун мотивация етарли бўлади.\nТадбиркор учун айни муддао...\nБизнесини ривожлантиришни, оммага янада танитишни хоҳлаган тадбиркор учун Kun.uz билан ҳамкорлик айни муддао бўлади. Платформа билан ишлаб барака топган инсон сифатида буни тавсия қиламиз.\nМедиа соҳасидаги профессионаллар жамланган жамоа ривожланиши натижасида соҳа ривожланмоқда. Онлайн ресурслар орасида ўзига хос локомотив бўлган жамоага алоҳида ҳурматимиз ва самимий тилакларимизни билдирамиз.


00:25 / 12.01.2018\nWikiLeaks портали асосчиси Жулиан Ассанж Эквадор ҳукуматига фуқаролик олиш илтимоси билан мурожаат қилган ва илтимос 2017 йил 12 декабрда қондирилган. Бу ҳақда Эквадор ташқи ишлар вазири Мария Фернанда Эспиноса 11 январда маълум қилди.\nЭспиноса матбуот анжуманда Эквадор унга мурожаат қилган одамга энг яхши ҳимоя тақдим қилиш учун бундай ваколатларга эгалигини таъкидлаб ўтган. Вазирнинг таъкидлашича, Эквадор Ассанжга дипломатик мақом берилишини сўраб Буюк Британияга мурожаат қилган, бироқ Лондон буни рад этган.\nАссанж 2012 йилдан бери Эквадорнинг Лондондаги элчихонасида қолмоқда. У WikiLeaks билан боғлиқ фаолияти учун Швеция ҳукумати томондан АҚШга топширилишидан хавотирланиб, Эквадор ҳукуматига сиёсий бошпана бериш илтимоси билан мурожаат қилган. Охирги вақтда Ассанж ташқи дунё билан твиттер орқали алоқа қилган.\nАввалроқ Эспиноса Эквадор Ассанжга ҳимоя тақдим қилишни давом эттиришини, бироқ у атрофидаги вазиятни ҳал қилиш учун воситачилар излаш ниятидалигини маълум қилган.


Ижтимоий ҳимояга эътибор – Сурхон тонги\nБош саҳифа / Жамият / Ижтимоий ҳимояга эътибор\nСентябр 26, 2017\tЖамият Изоҳ қолдириш 641 Кўрилди\nХалқимиз бағрикенг, раҳбарларимиз ғамхўр. Кам таъминланган оилалар, ижтимоий ҳимояга муҳтож кишилар, имконияти чекланган шахслар бошқалардан кам бўлмаслиги учун уларга доимий ғамхўрлик кўрсатилаяпти. Сариосиё туманида янги лойиҳалар асосида қурилган янги уйларнинг учтасининг калити имконияти чекланган шахсларга топширилди.\n— Ҳам уйли бўлдик, ҳам тикув машинасини бепул беришди, — дейди фуқаро Гулрафтор Каримова. — Уйнинг қолган тўловларини узоқ муддатда тўлашимиз учун тикувчилик билан шуғулланаман. Энг муҳими, уйли бўлганимиздан миннатдормиз.\nЎлмасжон Боймиров гапиролмаса ҳам уйли бўлганини имо-ишора билан ифодалаб, Президентимизга миннатдорчилигини баён этди.Имконияти чекланган фуқаролардан бири Гулбаҳор Самадова ҳам анчадан бери орзу қилиб юрган ногиронлар аравачасига эга бўлди.\nАйтиш керакки, туманда 24 нафар фуқарога ногиронлар аравачаси ҳам ҳадя қилинди.\nОлдинги Ҳамкорликда ҳикмат кўп\nКейинги Ўз уйида мағлубият


ҚАМОҚХОНАДА КЎРГАН-КЕЧИРГАНЛАРИМ… (8-қисм) - 9 Августа 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nAlisamoky, REMONTDorn, MASHIAHDorn, Servicejru, Inn_Heepe, Sofiyapi, Bernardjerly, MariyaSa, Outfifs, MylottoKi\nГлавная » 2019 » Август » 9 » ҚАМОҚХОНАДА КЎРГАН-КЕЧИРГАНЛАРИМ… (8-қисм)\nТамара истар-истамас кўзларини очди-да, кўксимга бош қўйди.\n— Ёмон экансан! — эркаланган оҳангда шивирлади у. — Жоним чиқиб кетаёзди. Шунчалик ҳам қийнайдими?..\n— Мен ҳамма аёлниям қийнайвермайман. Демак, сен менга ёқиб тушдинг.\n— Унда бугун ҳам қолақол! — менга умидвор термулди Тамара. — Сени умуман қўйворгим келмаяпти.\n— Қолишим мумкин. Аммо бир шартим бор.\n— Шарт? Қизиқ бўлди-ку! — Тамара даст ўрнидан туриб лабларимга бармоқ босди. — Ҳали менга ҳеч ким шарт қўймаганди.\n— Мен қўяман-да! — жилмайиб Тамарани қучдим. —Бу шартим сенгаям ёқиб тушиши аниқ.\n— Айт! Намунча чайналасан? Ичим қизиб кетяпти.\n— Агар қолишимни хоҳласанг, анави жойга чиқмайсан. Фақат менминан бирга бўласан. Пулига гап йўқ.\n— Ў, зўр-ку! — кулиб юборди Тамара. — Шунчалик боймисан?\n— Сенга нима фарқи бор? Бошқалардан ҳам ўша пулни оласан-ку! Яхши эмасми?\n— Умуман… Ёмон фикр эмас. Аммо… Бошлиқ нима деркан?\n— Ҳа, биздаям бошлиқ бор. У жуда баджаҳл эркак. Мижозлар мени қидирса-ю, топа олишмаса, тутоқиб кетади.\n— Уёғидан кўнглинг тўқ бўлсин! Бошлиғинг билан керак бўлганда ўзим гаплашаман.\n— Унда сенам эшитиб қўй, — ўрнидан туриб кетди Тамара. — Бир кеча-кундузга юз сўмдан берасан. Ҳар куни эрталаб қўлингдан ўша пулни санаб оламан.\n— Шу холосми? Хўп, ҳозир берайми?\nМен каравот четига илинган пальтом чўнтагидан иккита элликталик олиб Тамарага узатдим. Ва пулни қўлига олиб оғзининг таноби қочган "суюклигим”ни қайтадан каравотга босдим.\nСўнгги уч кун ҳаётимдаги энг тотли лаҳзалар бўлди десам муболаға бўлмас. Ёқимтой, оқ-сариқдан келган, малла сочи елкасини ўпган Тамарани фақат овқатланиш палласидагина бағримдан бўшатардим. Қолган лаҳзаларда муҳаббат мевасини биргалашиб баҳам кўрардик. Чарчаб уйқуга кетсак-да, қўлларимиз бир-биримизнинг бўйнимизга чирмашганча қоларди.\nТан олмай иложим йўқ. Тамарани суюқоёқ дейишга сира тилим бормай қолганди. Чунки, у саранжом-саришталик билан иш тутар, ҳар бир ҳаракатида покизалик балқиб турарди.\nУчинчи кун. Эрта тонг. Алақ-жалақ тушлар кўрдим шекилли, уйғониб кетдим. Юрагим ғаш тортиб секин ўрнимдан қўзғалдим ва дераза қаршисига бориб сигарет тутатдим.\nШу пайт ташқари эшик безовта тақиллади. Аввалига жим туриб эшитдим. Подъездда кимнингдир сўкингани қулоғимга чалингач, ҳушёр тортиб қўлимдаги сигарет қолдиғини кулдонга босдим.\nБу орада Тамара ҳам уйғониб кетди.\n— Ким экан тонг саҳарлаб бақирган? — норози ғудранганча халатини эгнига илди у. — Чиқ-чи!.. Тағин бошлиғимиз бўлмасин!\nСекин йўлакка чиқиб ташқари эшикни очдим. Рўпарамда ўрта бўйли, қориндор, тахминан қирқларга кирган эркак турарди.\n— Тома!.. — бақирди эркак салом-аликни ҳам нася қилиб. — Қаердасан? Тез чиқ буёққа!..\n— Ҳа, нима бўлди? — Тамара орқамдан келиб остонада тўхтади. — Тинчликми, Ваня?..\n— Сендан сўрамоқчийдим буни! — дағдаға қила кетди эркак. — "Точка”га чиқмай қанд еб ўтирибсанми? Мендан яшириқча мижоз қабул қиладиган бўлдингми ҳали?..\n— Вей, намунча кеккаймасанг? Кимсан ўзи?\n— Нима? Тома, бу нусха қаердан кеп қолди? Нега менга иягини кўтаряпти?\n— Бақиравермасдан ичкарига кирсанг-чи! — эркакнинг ёқасидан тутиб йўлакка судракладим. — Мана, энди гапир!\n— Йўлдан қоч, йигит! — менга алам билан боқди эркак. — Мен Томани олиб кетгани келганман. У ишга чиқиши керак.\n— Ҳеч қаерга бормайди! — дедим чўрт кесиб. — Мен Томани сотиб олганман. Нима қилардинг? Урасанми?\n— Урсам абжағингни чиқариб қўяман! Қани, йўлни бўшат!\n— Ур! Нимага қараб турибсан? Урмайсанми?\nЭркак афтини бужмайтирди-да, Тамарага бир қараб олгач, муштини оғзимга тиради. Мен бўлсам, эпчиллик билан қўлини қайириб олдим-у, томоғига чанг солдим.\n— Қўйвор, ҳезалак! Ҳозир сенга…\nЭркак кутилмаганда қўлини бўшатиб олиб чотимга ёпишди. Мана шу қилиғи мени баттар ғазаблантириб юборди.\nУни бор кучимни ишга солиб итариб юбордим ва югуриб бориб дуч келган ерига тепа бошладим.\n— Вой-дод! Ўлдириб қўясан! Бас қил! — қичқириб атрофимда зир югурарди Тамара. — Уни калтаклашга ҳақинг йўқ! Қўйвор!\nОрадан сал ўтиб эркак жим бўлиб қолди.\n— Ўлдириб қўйдинг-ку, номард! — полда чўзилиб ётган эркакнинг устига ўзини отди Тамара. — Нима қилиб қўйдинг? Энди нима бўлади?..\n— Жим бўл! Намунча уйни бошингга кўтарасан? Балки ҳушидан кетгандир.\n— Ана, кўкариб кетди!.. Кўрмаяпсанми?..\nБу гапдан сўнг эгилиб эркакнинг нафас олишини текширган бўлдим. У зўрға нафас олар, юрак уриши тобора секинлашиб борарди.\n— "Тез ёрдам”га қўнғироқ қил! — буюрдим Тамарага. — Тез бўл! ҳозирча тирик!\nБиз эркакни то балконга судраклаб чиқиб, телефонга етгунимизча, орадан беш-ўн дақиқа ўтиб қолди.\nБир маҳал ташқари эшикни кимлардир тепа бошлади. Тамара чопиб бориб эшикни очди-ю, шу заҳоти ранги оқариб ортга қайтди.\nМен ҳайрон бўлиб йўлакка чиқдим… Ва қотиб қолдим.\nРўпарамда тўрт нафар милиционер турарди.\nОдам боласининг бу қадар тез ўзгаришини мана шу ерда кўрдим. Милиционерларга кўзи тушган Тамара ҳозиргина мен билан ҳамдарддек югуриб, жасадни беркитиш йўлини қидираётганини унутиб, бирдан тусини ўзгартирди ва бақира бошлади:\n— Мана шу! Шу ўлдирди акамни! Уйимга бостириб кирди! Мана, мениям ҳаммаёғимни момоталоқ қилиб ташлади!\nАёл кишининг фарёди ҳар қандай эркакни ҳушёр торттиради. Милиционерлар бараварига менга ёпишишди…\nТамаранинг иккиюзламачилиги менга алам қилиб, қаршилик кўрсата бошладим. Икки билагимдан олиб нуқул эгиб олмоқчи бўлаётган милиционерга кутилмаганда калла солдим. У учиб бориб йўлакдаги шкафга урилди.\nАфсуски, тўрт кишига бас кела олмадим. Улар бир амаллаб қўлларимни қайиришди ва полга юзтубан ётқизишди. Қайсидир бири қўлларимни кишанлади.\n— Синглим, жасад қаерда? — сўради бошимни маҳкам босиб олган милиционер ҳамон увиллаганча аюҳаннос солаётган Тамарадан. — Намунча дод-вой қиласиз? Кўрсатмайсизми жасадни?\n— А-ана… Балконга ётқизиб қўйганман. — деди пиқиллаб Тамара. — Бу… Ярамас пулларимгача тортиб олди! Ишонмасаларинг чўнтакларини ковлаб кўринглар!..\n— Вася, буни машинага орт! — буюрди тик тургани. — Тўхта, чўнтакларини текшириб кўр!..\nКўз очиб юмгунча чўнтакларимдаги пулларни тийин-тийинигача тортиб олишди. Ўзимни эса машинага қамашди.\n"Ифлос! — дердим хаёлан ўзимга ўзим. — Ҳали шошмай тур! Сендан албатта ўч олмасдан қўймайман! Итдай ўлиб кетасан!..”\nШаҳар ишки ишлар бош бошқармаси навбатчилик қисмидагилар мени кўришди-ю, типирчилаб қолишди. Бунинг ҳайрон бўладиган жойи йўқ. Суратларим аллақачон турмадан қочганлар қаторидан жой олиб улгурганди. Навбатчи офицер телефонга ёпишди. Афтидан турмага сим қоқди шекилли, гаплашиб бўлгач, мийиғида жилмайиб қўйди.\n— Буни тўппа-тўғри турмага етказинглар! — деди у ёнида буйруқ кутаётган милиционерларга. — Биласизларми бу нусха ким?\nМилиционерлар елка қисиб олишди.\n— Ўта хавфли рецидевист. Бўйнида, адашмасам, саккизта мурда турибди. Бунинг устига камерадан қочиб кетган. Вей, — офицер иягимдан тутиб менга совуқ тикилди. — Энди тирик қолмайсан! Ўлдим деявер! Айтганча, Вася, келганларингдан кейин тўғри менга учрашасизлар! Сизларни мукофотга тавсия қиламан!\n— Ҳали буни исботлаш керак, начайлик! — жавоб қилдим мен ҳам унга худди шундай совуқ боқиб.\nТап тортмай тилга кирганим офицерга ёқмади. У қорнимга муштлади.\n— Олиб кетларинг! — бақирди ёнидагиларга.\nБуйруқни эшитганлари заҳоти милиционерлар икки елкамдан маҳкам босиб ташқарига судраклашди.\nМилиция машинаси иккита улкан ва баланд дарвозалардан ўтиб турма ҳовлисида тўхтагач, негадир енгил тортгандек бўлдим. Итларнинг акиллаши, соқчиларнинг бақир-чақирлари қулоғимга кирмади. Ҳатто, олдинда кутаётган қийноқлар, карцер балоси тўғрисида ҳам ўйлаб кўрмадим.\nХаёлан Еленани тасаввур қилдим. Унинг малла сочлари, оқ халат ярашиб турган тик қомати, пирпираб ҳар қандай эркакни маст қилувчи узун киприклари, ҳар замон титраб кетувчи ингичка лаблари кўз олдимдан ўтаверди.\n"Хайрият, уни қайтадан кўрадиган бўлдим! — кўнглимдан ўтказдим машина эшиги очилишини кутарканман. — Ҳозир эшикни очишади. Чарм таёқ билан савалай-савалай навбатчилик қисмига олиб киришади. Ундан сўнг ҳойнаҳой карцерга қамашса керак. Балки стакангадир… Бунинг қизиғи йўқ. Нима бўлгандаям барибир Еленани кўраман-ку!..”\nЎзим ҳам қисқа муддат ичида пишиб, ҳақиқий жиноятчига айланибман чоғи. Ҳеч нарсадан қўрқмай қўйдим. Дунёни сув боссса тўпиғимга чиқмайдигандек хотиржамман. Тўғри-да, сиқилиб, қўрқиб нимага эришаман. Мен бу ердагилар учун қотил, ашаддий каллакесарман. Шундай экан, яхшилик, ширин сўз кутишим ғирт аҳмоқлик эмасми?\n— Қани, туш итдан тарқаган! — бақирди баланд бўйли, кенг елкали, ранги асаблари бўшроқ одамни юрак касалига йўлиқтиргудек совуқ бир нусха эшикни очиб.\nНим қоронғиликда унинг кийимига разм солдим. Майор экан.\n"Бу Василий Ивановичнинг ўрнига тайинланмаганмикан?..” — ўйладим ўзимча секин пастга тушиб.\nМени ҳайрон қолдириб, ташқарида турган аскарларнинг ҳеч бири калтаклашмади.\nҚишнинг совуқ ҳавосидан сўнгги бор тўйиб симирдим-да, аскарларнинг олдига тушдим.\nКутилганидек, ортиқча расмиятчиликлар қилиб ўтиришмади. Майор ўзим таниган назоратчига карцерга ташлашни буюрди холос.\nНазоратчи ҳам майорнинг ҳузурида индамаган бўлса-да, йўлакка чиққанимиздан сўнг кулимсираб гап қистирди.\n— Сендақасини умримда кўрмагандим! — деди у карцерга яқин келгач, қўл силтаган кўйи "деворга орқанг билан ўгирил!” ишорасини қилиб. — Бардам бўлавер, "братва”лар орасида обрўйинг ошиб кетди! Буёғига қўрқмасанг ҳам бўлади.\n— Менга қара, начайлик, — дедим мақсадга ўтишга шошилиб. — Елена қаерда? Уни кўрсам бўладими?\n— Елена? Қайси? Санчастдагими?\n— Ҳа, ўша, ўша! — дедим ҳовлиқиб.\n— У ишдан бўшаб кетган.\n— Нима? Нега бўшаб кетади?\n— Билмадим-у, аммо эрининг ўлимидан кейин ишлай олмади дейишаяпти.\nҚандай даҳшат!.. Бир неча сония ичида барча умидларим пучга чиқса!.. Энди нима қиламан? Уни кўришни қанчалар орзу қилгандим!..\n— Бирор нима керак бўлса, айтавер! — хаёлимни бўлди назоратчи. — Ёрдам қиламан.\n— Мени қайси камерага ўтказишаркан? — сўрадим ундан.\n— Билмадим. ҳарқалай, ёмон камерага кирмайсан. Ҳозирча ўн кунлар карцерда ёта турасан. Айтганча, тезроқ кир, яқин дўстинг ҳам шу ерда ётибди!\nНе кўз билан кўрайки, бурчакдаги бетон супачада Гоги ўтирарди.\n— Ҳ, Мурод! — у мени кўрди-ю, сакраб ўрнидан турди. — Ростдан ўзингмисан? Кўзларимга ишонмайман!\nБиз кўришдик ва супачага чўкдик.\n— Тутишибди-да! — деди Гоги менга бироз ачиниш билан боқиб. — Қаерларда бўлдинг? Қани, бир бошдан гапир-чи!\n— Гоги, мен яна пича муддатга озодликка чиқишим керакка ўхшайди. — дедим бошимдан ўтган ишларни бирма-бир гапириб бергач, супачани муштлаб.\n— Нима, ишинг чала қолдими?\n— Ҳа. Бир ифлосни ўлдиришга улгурмай қолдим. Шу ишни охирига етказмасам, тинчлана олмайман.\n— Сенга маслаҳат берайми?\n— Ҳозирча шу ишни орқага суриб тур.\n— Сени суд қилишсин, турмага боргин. Ана ундан кейин қочаверасан. Биласанми, елкангда оғир юк турибди. Енгиллатиб олмасанг бўлмайди.\n— Мени қайси турмага жўнатишаркан? — сўрадим қизиқсиниб.\n— Ҳарқалай, умумий колонияга тушмаслигинг аниқ. Интизом кучайтирилган турмага тушасан. Лекин-чи, ўша ерлардаям ўзимизнинг "братва”лар ўтирибди. Хат ёзиб бериб юбораман. Сени илиқ кутиб олишади.\n— Ўзинг-чи? Бу ерда нима қилиб ўтирибсан?\n— Э, камерангдаги армани бор-ку… Ўшани дўппослагандим.\n— Ўша камерадамидинг?\n— Ҳа, бир ҳафтача яшадим. Айтганча, башарти, ўша камерага тушсанг, сен ҳам бир адабини бергин! Энди бемалол тартиб ўрнатаверсанг бўлади. Юқоридаги "братва”лар аллақачон сени тан олишган.\n— Шунақа дегин? — хурсанд бўлиб ўрнимдан турдим. — Ҳақсан! Энди бошқача яшайман. ҳаммасига тупурдим. Ҳаётимни гаровга қўйдим ҳисоби. Буёғи барибир. Ўлиб кетаманми, тирик қоламанми, қизиғи йўқ. Бир нарсани биламанки, ҳаддидан ошганларни аяш йўқ.\n— Баракалла! — Гоги ҳам ўрнидан қўзғалиб елкамга қоқди. — Бу турма қонуни. Жиноятчига айландингми, ҳаётда омадинг келмадими, демак, омадни зўрлик билан келтириш керак.\n— Гоги, ичадиган ҳеч нарсанг йўқми?\n— Қаёқда?.. — деди Гоги қўл силтаб. — Карцерда бунақа нарсаларга рухсат беришмайди.\n— Пул-чи? Биласанми, ёнимда бир даста пул бор эди. Олиб қўйишди.\n— Пул бор. Cенга йўқ деб бўлармиди?!. — Гоги чўнтагини ковлаштириб, иккита ўнталик чиқарди.\n— Ў, бу газаккаям етади. ҳозир…\nСекин бориб карцер эшигини бир-икки тепдим. Шу заҳоти назоратчи келиб эшикни очди.\n— Ҳа, Мурод, тинчликми? — шивирлаб сўради у.\n— Мана буни ол-да, бизга бир шиша ароқ, бир бўлак колбаса келтир!\n— Дўконлар ёпилиб қолмадимикан?\n— Бунисини ўзинг биласан. Қолгани хизмат ҳақингга!\n— Майли, ҳаракат қилиб кўраман.\nНазоратчи пулларни олиб чўнтагига солди-да, қайтадан эшикни ёпди.\nКарцерни турманинг дўзахи деб беҳуда айтишмайди. Биринчи куни сезилмаган бўлса-да, бора-бора таъсирини ўтказмай қолмади. Эски йўталим тутиб, кечалари алламаҳалгача ухлай олмайдиган, суякларим симиллаб оғрийдиган бўлди. Аммо сир бой бермадим. Бошқалар сингари бақир-чақир қилиб назоратчини чорламадим. Жоним оғриб, ҳаётдан тўйиб кетсам-да, ғиқ этмасдан ўтиравердим.\nНиҳоят бешинчи куни карцер эшиги шарақлаб очилиб, назоратчи жилмайганча кириб келди.\n— Нима бало, турмадан қочиб қаҳратонда тобланиб қайтганмисан? — сўради у бир бурчакда титраб-қақшаб ўтирган Гогага бир нигоҳ ташлаб оларкан. — Карцерга тушганлар дод-вой қилишарди, томирини кесиб қонга бўялишарди. Сен бўлсанг, ғинг демайсан-а!..\n— Менга барибир, — дедим ҳамон совуқ жонимдан ўтганини сездирмасликка тиришиб. — Бир бошга бир ўлим. Дод-вой қилиб нимага эришаман?..\n— Бўпти, юр, муддатинг битди. Камерага ўтасан.\n— Қайси камерага? — сўрадим атайин.\n— Қайсига бўларди? Ўша ўзинг билган камерага-да!.. Индинга эса суд. Хуллас, бу ерда узоқ қолиб кетмайдиган бўлдинг.\n— Шунисигаям шукр. — деб қўйдим Гогага кўз қисиб. — Ҳақиқат бор экан-ку!\nГога билан эҳтиёт шарт қучоқлашиб хайрлашдик. Чунки, турмада ҳаёт бир хил кечмайди. Бугун чақчақлашиб ўтирган одамингни эртага кўрмаслигинг, йиллаб учрашмаслигинг мумкин.\n— Бўш келма! — деди у маъюс тортиб. — Қаерда бўлсанг ҳам, менинг гапларимни ёдингда тут! Айтганча, тўхта, сенга бир энлик хат ёзиб бераман. Мабодо мен билган турмага тушсанг, мана шу хатни Женя деган одамга кўрсатасан. У турмада ҳурматли аристонлардан ҳисобланади. Биз ака-укадек бўлиб кетганмиз. Мени айтсанг, сенга ҳамма шароитни яратиб беради.\n— Ёрдаминг учун раҳмат! — Гогани қайтадан қучдим. — Насиб бўлса, учрашармиз.\nГога кўзлари ёшланиб, қўли билан "энди кет” ишорасини қилди-да, тескари ўгирилиб олди.\nМен назоратчи ҳамроҳлигида иккита панжарадан ўтиб, ниҳоят "манзил”га етдим.\nМана ўша 125- камера. Ҳамон темир эшикнинг бўёқлари кўчганча қолиб кетибди. Ичкаридан кимнингдир бақиргани эшитилди. Назоратчи шарақлатиб эшикни оча бошлаши билан товуш тинди.\n— Қани, Мурод, киравер! — деди назоратчи кулимсираб. — Судга тайёргарлигингни кўр! Хизмат бўлса, тортинмай айтавер!\nКирдим. Камерада буткул бошқа маҳбуслар ўтиришарди. Ўнгдаги пастки каравотда тепакал, олтмиш ёшларга бориб қолган маҳбус ўтирибди. Ўнг билагига бургут сурати чизилган.\nЮқори қаватда мен тенги, паст бўйли, қориндор аристон ғужанак бўлиб олганча жим ётибди.\nМени кўргач, сакраб ўрнидан турди ва пастга тушди.\nОзғингина, лаблари учиб-учиб турган ўттиз ёшлар оралиғидаги бир йигит ҳожатхона ёнидан жой олибди. Унга маъноли қараб олгач, чапга кўз ташладим. Биринчи қаватга парда тутиб қўйилибди. Демак, бу ерда армани ётибди. Гогидан сўнг ўзини камерабоши деб эълон қилган бўлса ажабмас.\nТепа каравот бўш эди. Мен секин қўлимдаги кўрпа ва чойшабларни юқори қаватга қўйиб, эски-туски кийимлар жойланган сумкамни бир четга ирғитдим.\n— Салом братва! — бақирдим ўзимга ажабланиб нигоҳ қадаган аристонларга бир-бир боқарканман. — Нега жим бўлиб қолдиларинг? Мен Муродман!\nШу тобда парда секин очилиб армани кўринди.\n— Сен?.. — у кўкариб кетган юзларини кафти билан ишқалай-ишқалай ўрнидан туриб менга яқин келди. — Натуре, ўзингмисан?..\n— Арсен! — кўришиш учун қўл чўздим. — Нима бўлди?\nЮзига ишора қилдим.\n— Э, душман ўқи тегди. — мажбуран тиржайди армани. — Ўзингдан гапир!\nМен жавоб ўрнига қайтадан қолган аристонларга қараб олдим.\n— Бу ерда нималар бўляпти ўзи? — тўсатдан дўқлаган оҳангда сўз қотдим. — Кимлар ўзи булар? Нега салом бермайди?..\nАрмани индамай елка қисиб олиб жойига ўтирди.\n— Таништирмайсанми? — унга яқин бордим мен. — Нега ялпайиб ўтириб олдинг?\n— Мурод, бас қилсанг-чи! — армани ҳамон ён бергиси келмасди. — Нимага келар-келмасингдан дўқ урасан?\n— Тур ҳамманг ўрнингдан! — стол устида тутқичи томони пичоқ каби ўткирланган қошиқ турарди. Қўлимга олиб аристонларга бақирдим. — Тур дедим!\nБиринчи бўлиб ҳожатхона ёнида ўтирган йигит қаршимда ҳозир бўлди. Кетидан армани истар-истамас менга яқин келди.\n— Бугундан бошлаб камерада мен тартиб ўрнатаман! — тушунтирдим уларга. — Арсен, жойингни билиб тез иккинчи қаватга чиқ!\nТурмада ҳурматим ошганига мана шу лаҳзаларда яна бир марта амин бўлдим. Олдинги сафар мени еб қўйишга тайёр турган армани ҳозир ит қувган мушук каби шумшайганча кўрпасини йиғиштиришга тушди.\n— Бу нусха ким? — сўрадим ҳожатхона тарафдан чиқиб келган йигитни кўрсатиб.\n— Буми?.. — армани афтини бужмайтириб тескари ўгирилди. — Хуллас, қиз боланинг номусига тегиб қамалган. Биласанми яна қанақа қизнинг?.. Озарбайжон…\n— Тушунарли… — Исминг нима? — сўрадим йигитдан қовоғимни уйиб.\n— Сергей. — зўрға жавоб қилди у ердан кўз узмай.\n— Сергей, нега камера тозаланмаган?\n— Ҳ-ҳозир… Тозалайман.\nУ шоша-пиша қўлига супурги олди.\nШундан сўнг овқатланиш учун мўлжалланган стол қаршисига ўтириб, эгнимдаги пальтони ечдим-да, юқоридаги қориндор аристонга юзландим.\n— Сенга алоҳида таклиф керакми?\nҚориндор аввал ўрнидан туриб ўтирди ва кўзларини ишқала-ишқалай бир сакраб пастга тушди.\nАрмани кулиб юборди.\n— Мурод, бу ўғри! Лақаби Дарвин. — деди йигит билан мени таништирган бўлиб. — Айтишига қараганда, братвалар уни ҳурмат қилармиш.\n— Шунақа дегин? — мен даст ўрнимдан турдим-да, қориндорнинг ёқасидан олдим. — Вей, мен чақирганимда ўқдай учиб келишинг керак!\n— Аҳмоғинг йўқ. — хириллади Дарвин. — Ким бўпсан?\nБу гапи учун уни мушт билан сийладим. Дарвин учиб бориб арманга ёпишиб қолди.\n— Бўлди, бўлди, ўзим тушунтириб қўяман! — армани уни панасига олди. — Ҳали танишмаган-да, танишмаган!.. Кел, дўстим Мурод, эсон-омон келганинг учун бугун сени сийлайман! Зўр ароғим бор! Нима дейсан?\n— Аслида гапни ана шундан бошлаш керак эди. — кулдим янги ўрнимга жойлашарканман. — Фақат тезроқ бўл!\nҲаш-паш дегунча стол устига қора нон, шўр бодринг, бир бўлак колбаса қўйилди. Дарвин менга олақараш қилганча нонни ип билан бўлаклаб, кетидан колбаса, бодрингларни майдалади.\n— Энди мен бир гап айтсам. — деди Арсен ароқ қуйилган темир кружкасини қўлига олиб. — Дарвин, қария Алексей, хуллас, ҳаммаларинг билиб қўйинглар. Бу Мурод бўлади. Бўйнида ҳозирча еттита мурда илиниб турибди. Братвалар орасида обрўси баланд. Шундай экан, келинглар, шу дўстимизнинг ҳурмати учун ичайлик!..\nМен ароқни ичиб бўлгач, секин ҳожатхона томон нигоҳ ташладим. Сергей бўзрайганча бизга тикилиб ўтирар, кўзларида ёш ғилтилларди.\nУч-тўрт кишилашиб, икки шиша ароқни бўшатиб қўйибмиз. Бошқаларни билмадим-у, аммо мен маза қилдим. Карцердаги совуқ заҳри шу ароқ билан чиқиб кетгандек енгил тортиб соат кечки олтиларга яқин ўрнимга чўзилдим.\nБеихтиёр кўз ўнгимда ўзим туғилган она қишлоқ, йўл четидаги лойқаланиб оқувчи катта ариқ, қирғоқда бош эгганча ўткинчиларга салом қилаётган мажнунтоллар, ва ниҳоят жиккаккина аммам, ичавериб бурни қизариб кетган поччам, қўшнимиз Жўрахон аянинг мен тенги Низом деган ўғли…\nШуларни бир-бир ўйларканман, юрагим орзиқиб-орзиқиб кетар, соғинч ҳисси бутун вужудимда сой каби оқиб, тўйиб-тўйиб йиғлашни ихтиёр этардим. Фақат… Йигитлик ғурурим кўз ёшларимга сира йўл бермас, ҳар ўпкам тўлиб келганда, оғир уф торта олардим, холос\n— Энди орқага йўл йўқ! — дея менга далда берарди кўнглимнинг бошқа бир четига беркинган номаълум овоз. — Сен жиноят дунёсининг энг бообрў кишиларидан бирига айландинг. Қишлоқни соғиниб обидийда қилишинг одобдан эмас. Буёғига бошингни баланд кўтарган ҳолда олға бос! Йўлингга ғов бўлмоққа шайланганларни эзиб-янчиб кетавер! Шунда обрўйингга обрў қўшилаверади. Юрадиган йўлинг тобора ёрқин тус олаверади. Йиғи-сиғи қиладиганлар ожиз кимсалар бўлишади. Уларни енгиш, синдиришдан осони йўқ. Ўзингни қўлга ол!..\nИчки товуш таъсирида ўрнимдан туриб ўтириб ҳамон ҳожатхона ёнига кўрпача тўшаб сукут сақлаётган Сергейни ёнимга чорладим.\n— Қани, яқинроқ кел!\nСергей қўрқа-писа менга яқинлашди ва қўл қовуштирди.\n— Қачон келдинг? — сўрадим ундан совуққонлик билан.\n— Бир ҳафта бўлди.\n— Нега қизларни хафа қилдинг-а?\nСергей индамай бош эгди.\n— Гапир! — ўшқирдим ўтирган еримда.\n— Нега билмайсан? Томинг кетганми ё?\n— Кайфда эдим… Билмасдан…\n— Нима?.. Суюқоёқ топилмадими хафа қилишга?\nСакраб турдим-да, Сергейнинг оғзи-бурни аралаш мушт туширдим. У чалқанчасига полга қулади. Ҳаммаёғи қонга бўялди. Шунда ҳам турмоққа уринди. Бироқ кетма-кет келиб тушган тепкилар уни қўзғалишга қўймади.\n— Оёғимни ўп, ит! — бақирдим унга. — Нега бўзраясан? Ўп дедим!\nСергей ётган ерида камерадагиларга кўмак сўраётгандек бир-бир жавдиради.\n— Қўй, ўзингни бос, дўстим! — Арсен қаршимга келиб икки елкамдан тутди. — Бунинг жазосини ўзим бераман ҳали. Асабийлашишингга арзимайди.\n— Қара, қилғиликни қилиб қўйиб, бўзраяди тағин! — бақиришда давом этдим. — Бунақаларнинг калласини узиб ташласаям оз! Вей, — Сергейни ёқасидан бўғиб турғаздим. — Ўша қиз кимнингдир синглиси эканини биласанми? Энди нима қилади у бечора? Бир умр эрсиз ўтадими?\nАрсен бу гапимни эшитиб кулимсиради.\n— Мурод, илтимос, қўй!..\n— Менга тегма! — энди Арсенга ўшқирдим. — Намунча ялтоқланасан?..\n— Хўп, хўп!.. Шунчаки… Асабийлашма, чарчагансан демоқчи эдим… Айтдим-ку, бунинг адабини ўзим бераман!.. Сен эса меҳмонимизсан!.. Кел, яна қиттай-қиттай қилайлик!..\nЯрим тунга бориб ниҳоят камерага жимлик чўкди. Фақат қария хуррак отиб ухлашимга халал берарди. Нима қилай? Бу ҳам бир касаллик-да! Хуррак отгани учун отанг тенги одамни уйғотиш, дағдаға қилиш ҳарқалай биз ўзбекларга хос эмас.\nКўрпага бурканиб олганча хаёл сура бошладим.\nАфсус… Ана шундай лаҳзаларда мени қишлоқ ўзига тортаверади. Ўзим танимаган одамларни хаёлан тасаввур қиламан. Адашмасам, бизнинг қишлоқда қизлар сочини қирқ кокил қилиб ўриб юришади. Телевизорда кўп кўрсатишган. Ўзлари худди мен каби қоратўри бўлишади. Дугоналар тўпланиб қолишса, шеърхонлик ҳам қилиб туришади. Шу тобда мен бориб қолсам-чи? Қай аҳволга тушишаркин? Танишмаса керак, ҳойнаҳой. Эҳ, қишлоқ қизларига қандай сўз қотишни ҳам билмайман. Демак, ўзимни йўқотишим аниқ. Қамалганимни сезиб қолишса-чи?.. Қишлоқ қизларини жуда хуркак бўлади дейишади. Ура солиб қочишади, ҳа!.. Уйларига киргач, оналарига айтишади. "Фалончи марҳумнинг каллакесар ўғли қамоқдан қайтибди. Бизнинг олдимизга келиб гап отмоқчи бўлди” дейишади. Ана ундан кейин соқоллари қордек оппоқ қариялар йиғилиб мени қишлоқдан қувиб солади…\nҚандай кунларга қолганман? Юрак ютиб ватанимга бора олмайман. Қўрқаман. Одамларнинг нафрат қоришиқ нигоҳларидан қўрқаман. Ҳа, мен умри хазонга айланган, орзу-умидлари саробдангина иборат бир бахтсиз бандаман…\n— Ҳой, Мурод, уйғоқмисан?\nШу қадар хаёлга берилиб кетибманки, Арсеннинг каравотимни туртаётганини пайқамай қолаёзибман.\n— Намунча аюҳаннос соласан? — унга сир бой бермай ётган еримда бақирдим. — Нима керак ўзи?..\n— Сенга қора дорининг зўридан тайёрлаб қўйганман. Мана, шприцда. Бир кўрмайсанми?\nАрсеннинг бу таклифи қулоғимга мойдек ёқиб тушди. Чунки, илгари ҳам бир-икки марта қора дорини татиб кўрганиб бор. Айниқса, шприцдан томирга юборилса, дарров "олади”.\n— Ўзинг-чи? — сўрадим бош қашиб.\n— Э, мени қўявер, — деди Арсен қўлидаги шприцни кўз-кўз қилган бўлиб. — Сендай меҳмон учун жонни берса арзийди. Ҳадемай "этап”га кетиб қолсанг, ҳувиллаб қоламиз, дўстим! Кел, ўз қўлларим билан…\n— Унга ишонманг, ака! — кутилмаганда қичқирди ҳожатхона ёнида ётган Сергей даст ўрнидан туриб. — Қўлидаги қора дори эмас. Заҳар бермоқчи сизга!..\nАрсен бу гапни эшитиб ранги оқаринқираган кўйи ортга тисланди.\n— Сен қаердан биласан? — Сергейга яқин бордим. — Гапингга жавоб берасанми?\n— Ҳа, ўз кўзим билан кўрганман "санчаст”дан суюқ дори олиб келганини…\n— Вой аблаҳ-ей!.. — Арсеннинг ёқасидан олиб полга босдим. — Ҳали мени ўлдириш пайидамидинг?\n— Й-йўқ… И-ишонма унга!.. И-и-и-и…\nАрсен нима дейишни билмас, нуқул дудуқланарди.\nБу орада бошқа аристонлар ҳам тепамизда ҳозир бўлишди. Фақат Сергей жойидан жилмай бизни кузатарди.\n— Аристон яхши иш қилмади! — эълон қилдим қаршимдагиларга бир-бир боқарканман. — Энди мана шу дорисини ўзида синаб кўрамиз. Нима дейсизлар?\n— Тўғри! — қичқиришди улар бараварига.\n— Й-йўқ… — типирчиларди Арсен. — Хоҳламайман!..\nКамерадошлар уни маҳкам полга босишди. Мен игнани унинг чап қопқоғига тиқдим…\nОрадан бир неча сония ўтар-ўтмас, Арсеннинг юзлари кўкариб кетди.\nЮрак уришига қулоқ тутдим. Юрак уриши ҳам кескин секинлашганди.\n— Тез врач чақирларинг! — буюрдим қаршимдагиларга. — Ўлиб қолиши мумкин!\nҚария югуриб бориб эшик даричасини муштлай бошлади.\n— Ҳой, ким бор?.. Врач керак, врач!..\nҲаш-паш дегунча паст бўйли, тепакал, оқ халат кийган бир эркак ёрдамчилари — икки аристонни олдига солиб камерага кириб келди. Билдимки, шу нусха Еленанинг ўрнига тайинланган. Аммо ортиқча гапга, суриштирувларга ўрин йўқ эди.\nҲеч нарса бўлмагандек, унга ёрдамлашиш мақсадида қаршисида ҳозир бўлдим.\n— Нима бўлди бунга? — сўради врач мендан.\n— Бирдан юраги хуруж қилиб қолди. — жавоб қилдим елка қисиб. — Уйғоқ эдим. Қарасам, полда ғужанак бўлиб ётибди.\n— Комага тушган. — бош чайқади врач ва ёрдамчи аристонларга юзланди. — Тез буни санчастга олиб киринглар!..\nКатегория: HIKOYALAR / ХИКОЯЛАР | Ko'rganlar:: 27 | Добавил: www.horazm.net | Рейтинг: 0.0/0


АҚШ элчиси Бозоровнинг дўппосланишини суриштиришни сўрамоқда | Qalampir.uz\nАҚШ элчиси Бозоровнинг дўппосланишини суриштиришни сўрамоқда\nЖамият\t30 Март 13:17 25203\nЖорий йилнинг 28 март куни ижтимоий тармоқлардаги саҳифалари орқали ЛГБТ ҳуқуқларини ҳимоя қилиб келаётган блогер Миразиз Бозоров уйи олдида дўппослангани ва оғир тан жароҳати олгани ҳақида хабар берган эдик.\nЎзбекистонда муттасил равишда бесоқолбозликни тарғиб қилиш ва уни қонунийлаштиришга уриниб келган блогернинг калтакланишига Америка Қўшма Штатларининг Ўзбекистондаги Фавқулодда ва Мухтор элчиси Даниэль Розенблюм муносабат билдирди.\n“Ўтган якшанбада Тошкент кўчаларида зўравонликни кўриш жуда хавотирли. Ўзбекистон ҳукуматини ЛГБТни қўллаш фикрини билдирган блогер Миразиз Бозоровнинг калтакланишини суриштиришга чақираман”, деган элчи Розенблюм.\nЭслатиб ўтамиз, Ички ишлар вазирлиги ноанъанавий жинсий қарашларга эга шахслар томонидан оммавий намойишлар ўтказиш бўйича чақириқ билан чиққан Миразиз Бозоров ташқи кучлар томонидан қўллаб-қувватланаётганини айтиб чиқди.\nБундан бир неча кун аввал блогер Миразиз Бозоров ўзининг ижтимоий тармоқлардаги саҳифаси орқали ҳар ҳафтанинг жума куни ЛГБТ тарафдорлари Тошкентнинг “Ҳазрати имом” мажмуаси майдонида тўпланишига чақириқ билан чиқди. Орадан кўп ўтмай, унинг 28 март куни Амир Темур хиёбонида тўпланиш таклифини билдирган мурожаати пайдо бўлди. Мурожаат ортидан майдонга бесоқолбозлик – ЛГБТга қарши бўлган жамоатчилик вакиллари йиғилди. Тартибга солинмаган намойишларда юзага келган ҳолат сабаб 12 киши қўлга олинди. Уларга нисбатан жиноий иш очилди. Айни вақтда ўзбекистонлик расмийлар ва жамоатчилик одамларни вазиятга оғир-босиқлик билан муносабатда бўлиш, масалани ўта конструктив музокара йўли билан ҳал қилишга ундамоқда.\nЎзбекистонда бесоқолбозлик масаласи Human Rights Watch халқаро инсон ҳуқуқлари ташкилоти расмий Тошкентга мамлакат Жиноят кодексидан 120-модда – бесоқолбозликни чиқариб ташлаш ва жиноий жавобгарликни бекор қилишни сўраб мурожаат йўллаганидан сўнг кун тартибига чиқди.\nАйни вақтгача бесоқолбозлик бўйича Human Rights Watch сўровига депутатлар Расул Кушербоев, Алишер Қодиров ва Ислом цивилизацияси маркази Жамоатчилик билан алоқалар бўлими бош мутахассиси Аброр Мухтор Алий, таниқли олим Мубашшир Аҳмад ҳам муносабат билдирди. Улар бесоқолбозликка оид модданинг жиноят кодексидан чиқариб юборилиши ҳам сиёсий, ҳам диний йўқотишларга сабаб бўлишини урғулаган.


Юртимиз замини тарихий ва табиий ёдгорликларга ниҳоятда бой. Мустақиллик йилларида бундай қадимий манзилларни ободонлаштириш бўйича амалга оширилаётган кенг кўламли чора-тадбирлар натижасида уларнинг қиёфаси тубдан ўзгариб, сайёҳларнинг севимли масканларига айланмоқда. Навбаҳор туманидаги Учтут қишлоғи — шулардан бири.\nБу қишлоқ номининг келиб чиқиши эски йўл бўйидаги уч туп забардаст тут дарахти билан боғлиқ экан. Ривоятларга кўра, улар султонлар авлодидан бўлмиш Зиннатбиби томонидан ўтқазилган. Бу улкан дарахтлар ҳозирги кунда ҳам бор.\n— Ёзнинг чилласида ана шу тутлар соясида тин олсангиз, чарчоқлардан зумда фориғ бўлиб, ўзингизни тетик ҳис қила бошлайсиз, — дейди учтутлик рассом Нурилло Чориев. — Шу боис бу ер доим одамлар билан гавжум.\nУчтут ҳудудида ўрта палеолит даврининг ўта ноёб макони мавжуд эканлиги эса, қишлоқ номини нафақат мамлакатимиз, балки бутун Марказий Осиёга танитди. Гап Қоратоғ ёнбағридаги “Учтут” чақмоқтош кони ҳақида бормоқда.\n1958 йилнинг кузида бир гуруҳ олимлар, шу жумладан, археолог Х. Муҳаммедов воҳадаги “Кампирак девор” қолдиқларини ўрганаётган пайтда чақмоқтошдан ясалган ибтидоий қуролларнинг бўлакларига дуч келади. Бу қадимий манзилга эса қизиқиш янада ошишига сабаб бўлди. Мана, орадан ярим асрдан кўп вақт ўтибдики, “Учтут тош устахонаси” номини олган нодир археологик ёдгорлиги чуқур тадқиқ қилинмоқда.\nМаълумот ўрнида айтиш жоизки, “Учтут” учи торайиб борувчи ўра шаклидаги чақмоқтош конидир. Унинг эни 0,9-1,1 метрдан 4,5-6 метргача, чуқурлиги эса 5,5-6 метргача етади. Кон деворларида сақланиб қолган излар шахталар қандай қуроллар ёрдамида қазилганлигини аниқлашга ёрдам беради.\nОлимларнинг фикрига кўра, қадимги тош даврида аждодларимиз ҳайвонларни овлаш, рўзғор ва хўжалик юритишда чақмоқтошлардан ясалган турли қуроллардан фойдаланишган. Дастлаб тоғ ёнбағридан, кейинчалик ер остидаги шахта қатламларидан чақмоқтошларни ковлаб олиб, улардан кескир тош қуроллари ясашган.\n— Чақмоқтош конининг умумий майдони 8 минг квадрат метр бўлиб, шундан бир минг квадрат метри ўрганилган, холос, — дейди ўлкашунос олим Шуҳрат Халилов. — Бу ердаги тупроқ қатламидан буғу курак суяги, ёғоч қуролларнинг излари, шахталар ичида эса учи силлиқланиб кетган ҳайвон шохлари топилган. Тахминларга қараганда, одамлар чақмоқтошларни тоғ жинсларидан ажратиб, сўнгра оғир вазндаги қайроқ тош билан урган ҳолда, бир неча бўлакларга бўлишган.\nБугунги кунга қадар “Учтут тош устахонаси” ҳудудидан 844 та чақмоқтош қурол, кон ичидан эса тош ва ҳайвон шохидан ясалган 35 хил қурол топилган. Уларнинг аксарияти найсимон шаклдаги тарошланган қуроллар экани диққатга сазовордир.\nҚизиғи шундаки, Учтутнинг Шимолий тарафидаги Хонтахти, Тошқўтан, Майдонхон ва Шимоли-шарқидаги Чақмоқтепа тоғолди тепаликларида чақмоқтошларнинг майда бўлакларини ҳар қадамда учратиш мумкин. Табиат шайдоларидан бири Ҳамид Ҳотамов қадимда аждодларимиз ушбу тошлар ёрдамида олов ёқишганини таъкидлар экан, ердан икки бўлак тош олиб, бир-бирига уради. Кўз ўнгимизда тошлардан ўт ёқиш мумкин бўлган даражада учқун чиқа бошлайди. “Чақмоқтошлар ёмғир, қор таъсирида ҳам бу хусусиятини йўқотмаслиги эътиборга молик” дейди у.\nҚисқача айтганда, “Учтут тош устахонаси” бу ерда яшаган аждодларимиз, уларнинг турмуш тарзи, шунингдек, заминимиз табиати ҳақида қимматли маълумотларни сақлаб келаётган ноёб гўшадир. Чунки унинг ҳудудидан топилган далилий ашёлар юртимизда бундан 5 — 7 минг йил муқаддам тоғ-кон саноатига асос солинганлигига яққол гувоҳлик -беради.\nМазкур рукндаги бошқа мақолалар: « Ижодим илҳоми — юртим жамоли\tУлуғ соҳибқиронга эҳтиром »


Даврон Файзиев: “Суперлига йўлланмаси учун охиригача курашамиз”\n“Динамо” – “Истиқлол” (1:0) учрашувидан кейин мезбонлар бош мураббийи Даврон Файзиев учрашув борасида ўз фикрларини билдирди.\n- Авваламбор, барчани муҳим ғалаба билан табриклайман. Бугунги ўйин Суперлига йўлланмаси учун кураш олиб бораётган икки жамоа ўртасида ўтгани боис, учрашувнинг қанчалик оғир ва яккакурашларга бой ўтиши олдиндан маълум эди. Йигитларимиз ҳам ўйинда фақат ғалаба бизни қаноатлантиришини тушуниб туришганди. Бугун яна бир карра кўрдикки, “Истиқлол” жамоаси ҳам бежизга пешқадамлар сафидан жой олмаган. Фарғона клуби сафида яхши ижрочилар бор ва ўйин ҳам шаклланган. Бугунги ғалабамиз билан Суперлига йўлланмаси учун охиригача курашишда давом этишимизни исботладик.\n- Футболчилардан энг аввало нимани талаб қилган эдингиз?\n- Энг аввало, ҳимояда мустаҳакам тўп суришга кўрсатма бергандим. Ўйинни назорат қилиб, гол уришни ҳам уддаладик. “Истиқлол”га ҳам ғалаба жуда зарурлигини англаб, уларнинг ҳам олдинга интилишлари аниқ эди. Биз учун асосийси ҳимояда барқарор тўп суриб, яратилган вазиятлардан гол уриш эди.\n- Илҳом Юнусов ва Санжар Баротовларнинг таркибда йўқлиги нима билан боғлиқ?\n- Ҳар икки футболчимиз ҳам жароҳати боис майдонга туша олишмади. Илҳом Юнусов бир неча тур аввал “Шўртан” билан ўйинда олган жароҳати унга ҳали ҳамон ўз таъсирини кўрсатмоқда. Санжар Баратов эса ўтган турда “Хоразм” билан учрашувда жароҳат олиб сафдан чиқди. Умид қиламанки, улар тез орада яна бизга ёрдам бера олишади.\n- Даврон ака, “Динамо” айни дамда Про-Лигада энг яхши ҳимоя чизиғига эга жамоа бўлиб турибди. Яъни, энг кам гол ўтказиб юборган. Бу “Динамо”нинг ҳимоявий ўйин намойиш этаётганлигини англатадими?\n- Йўқ, ҳимоявий ёки ҳужумкор ўйин демаган бўлардим. Биласизми, қачонки ҳимояда тартибли ўйин намойиш этилсагина, ғалаба сари илк қадам ташланган бўлади. Шу боис йигитлардан энг аввало ҳимояда тартиб бўлиши лозимлигини талаб қиламан. Ҳимоя барқарор бўлса, ҳужумда ҳам натижа бўлади. Биз энг кам гол ўтказган бўлсакда, гол уриш борасида натижамизни яхшилашимиз керак.\n- “Динамо” мавсумнинг иккинчи қисмида очко йиғиш бўйича 1-ўринда бўлсада, умумий олганда ниҳоят энди пешқадамларга яқинлашди. Мавсум якунига 3 тур қолди, навбатдаги ўйин эса “Машъал” билан...\n- “Сурхон” ва “Истиқлол” билан ўйиндаги ғалабаларимиз бизни пешқадамларга яқинлаштирди. Олдиндаги “Машъал” билан баҳсда ҳам икки томонга ҳам осон бўлмайди. Муборак клуби ҳам Суперлига учун кураш олиб бормоқда. Биз охиригача Суперлига йўлланмаси учун кураш олиб борамиз.\nМана бугунги ўйинимиз “Спорт” телеканали орқали илк марта тўғридан-тўғри эфирда намойиш этилди. Бу ҳам Про-Лига ўйинларига бўлган қизиқишни янада ошириб, янги босқичга олиб чиқишига туртки бўлади деб ўйлайман. Қолган 3 тур ҳам шиддатли ўтишига ишонаман. Фурсатдан фойдаланиб, “Динамо” жамоамизни ҳар томонлама қўллаб-қувватлаётган вилоятимиз ҳоким Эркинжон Турдимовга ўз миннатдорчилигимизни билдириб қоламан.\nЎқилди (марта): 1408. Киритилган сана: 2018-11-05 00:00:00.


Тяньцзинда дарё балиқларининг оммавий нобуд бўлиш ҳолатлари кузатилмоқда\n17:42 / 20.08.2015\nТяньцзинь экологик хизматлари мутахассислари шаҳар бўйлаб оқиб ўтувчи Хайхэ дарёсидаги балиқларнинг оммавий нобуд бўлаётгани ҳақидаги хабарларни текширмоқда. Бу ҳақда Тяньцзинь шаҳри экологик мониторинг маркази раҳбари Дэн Сяовэнь маълум қилган.\n“Ҳодиса жойига мутахассислар юборилган бўлиб, бунинг сабаблари ўрганилади, – деди Дэн Сяовэнь. — Балиқлар ўлимига иссиқ ҳарорат туфайли сувдаги кислороднинг камайиб кетиши ҳам сабаб бўлиши мумкин. Айни пайтда ҳодиса жойида бўлган барча зарарланган сувлар йўли ёпилган. Хайхэ сувларида асосий заҳарли моддалар миқдори меъёридан ошмаган.”\nХХР Жамоат хавфсизлиги вазирлиги маълумотларига кўра, порлаш содир бўлган жойда 3 минг тоннага яқин ҳавфли кимёвий моддалар, жумладан, 700 тонна цианид натрий, 800 тонна нитрат аммоний ва 500 тонна нитрат калий сақланаётган бўлган.


Nexia ва юк машинаси иштирокидаги ЙТҲда уч киши ҳалок бўлди - UzNews.uz\nNexia ва юк машинаси иштирокидаги ЙТҲда уч киши ҳалок бўлди\nҲодиса Nexia ҳайдовчиси томонидан қувиб ўтиш қоидалари бузилиши оқибатида содир бўлган.\nИИВ ЙҲХББ ахборот хизматининг хабарига кўра, 19 август куни соат 18:30да Қашқадарё вилоятининг Чироқчи туманидаги 4Р-84 «Яккабоғ-Чироқчи-Шўрбозор» автомобиль йўлининг 38-километрида ЙТҲ содир бўлган.\nNexia автомобили ҳайдовчиси 33 ёшли Б.Э. қувиб ўтиш қоидаларини бузиши оқибатида, қаршисидан ҳаракатланиб келаётган 37 ёшли О.С. бошқарувидаги НOWO русумли юк машинаси билан тўқнашган.\nҲодиса оқибатида Nexia ҳайдовчиси ва йўловчилари 67 ёшли Б.Х. ва 1 ёшли А.Н.лар оғир тан жароҳатлари билан воқеа жойида вафот этган. Яна бир йўловчи 26 ёшли О.Т. тан жароҳати олиб шифохонага ётқизилган.\nМазкур ЙТҲ юзасидан ЎзР ЖКнинг 266-моддаси 3-қисми «а» банди (одамлар ўлимига олиб келган транспорт воситалари ҳаракати ёки улардан фойдаланиш хавфсизлиги қоидаларини бузиш) билан жиноят иши қўзғатилган, ҳозирда тергов ҳаракатлари олиб борилмоқда.


Олмазорнинг ҳокими Президентнинг душмани…ми? Раҳмоновнинг шармандали аудиоёзуви тарқалди - 29 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nПонедельник, 23.09.2019, 07:53\nГлавная » 2019 » Август » 29 » Олмазорнинг ҳокими Президентнинг душмани…ми? Раҳмоновнинг шармандали аудиоёзуви тарқалди\nҚўполлик, маърифатсизлик, одамлар билан молдек муносабатда бўлиш, уларни ҳақорат қилиш Олмазор туманидаги айрим раҳбарларнинг ташриф қоғозига айлангандек. qalampir`га Олмазор тумани ҳокими Бахтиёр Раҳмонов ўтказган йиғилишдан аудиоёзув келиб тушди.\nАудиоёзувда ҳоким Бахтиёр Раҳмонов йиғилиш иштирокчиларига қайта-қайта сўкиб мурожаат қилаётгани, уларни ҳақоратлаётгани, қаматиш, ишдан бўшатиш билан таҳдид қилаётганини тинглаш мумкин.\nУшбу йиғилишда туманда жойлашган банклар – "Davr Bank” ХАТБ, "Asia Alliance Bank” АТБ, "Hamkorbank”, ТИФ Миллий Банк, "Ipak Yo’li” АИТБ, "Халқ банк”, "Саноатқурилишбанк” АТБ, "Ipoteka” АТБ, "Асака банк”нинг туман филиаллари раҳбарлари ва ходимлари иштирок этган. Ҳоким йиғилишда туманда экспортни ошириш, экспортёрлар билан ишлаш бўйича ўдағайлаб банк ходимларига мурожаат қилган.\n"Йиғилишда аёллар ҳам бор эди. Улар ҳокимнинг бундай сўконғичлигига ўрганиб кетишган. Банк раҳбарларини ишдан бўшатиш, аризасини олиш билан огоҳлантирди. Туман экспорт салоҳияти билан орқада қолаётганидан жиғибийрон бўлган Бахтиёр Раҳмонов банк раҳбарларига зудлик билан экспортни ошириш талабини қўйди. Банк ходимлари тадбиркор бўлмаса, экспортни қандай оширсин?”, дейди йиғилишда иштирок этганлардан бири мухбир билан суҳбатда.\nНимага севсин, отасидан эшитмаган сўкишларини ҳокимбувадан эшитгани учунми?\nМаълумки, жорий йилнинг август ойи бошида Ўзбекистон Республикаси Президенти Шавкат Мирзиёев экспорт салоҳиятини ошириш ва улардан самарали фойдаланиш масалаларига бағишланган йиғилиш ўтказган эди. Йиғилишда Тошкент шаҳрида экспортни кўпайтириш бўйича мавжуд имкониятлардан тўлиқ фойдаланилмаётгани кўрсатиб ўтилди.\nБўлиб ўтган йиғилиш, Президент танқиди Олмазор туманининг 60 яшар ҳокими Бахтиёр Раҳмоновга оғир ботган чоғи, ҳоким қўл остидагиларни тинимсиз ҳақорат қилиб, йиғилиш ўтказган. Шуниси аниқки, унинг ўзи Президент қаршисида ё Тошкент шаҳар ҳокими билан йиғилишларда бундай ҳақоратларни эшитмайди. Шундай экан, ким унга бошқаларни ҳақоратлашга ҳуқуқ берди?\nҲоким йиғилишда банк ходимларига куракда турмайдиган топшириқлар бергани айтилмоқда. Туманда жойлашган тадбиркорлик субъектлари планни бажариш учун келгуси ой ёки келгуси йилга режаланган экспортларни шу ойнинг ўзида бажариб, туман обрўсини кўтаришлари кераклиги буюрилган. Ҳоким бугуннинг ўзида 7 миллиард план бажарилишини, керак бўлса, экспортёрларни уйидан олиб келишни буюрган.\nПрезидент йиғилишда раҳбарларга корхоналар вакиллари ва тадбиркорлар билан учрашувлар ўтказиб, уларни экспорт фаолиятига жалб этиши, бу борадаги муаммоларини ҳал этиш, халқаро стандартларни жорий қилиш ва сертификациядан ўтказиш бўйича ёрдам бериши зарурлигини таъкидлаганди. Олмазорнинг ҳокими Жаноб Раҳмонов эса экспортёрлар билан учрашиб, уларнинг муаммоларига қулоқ тутиш ўрнига, стол уриб йиғилиш ўтказмоқда, экспорт борасида тумандаги йўқотишларда банк ходимларини айбламоқда.\nТўғри, Олмазор Тошкентдаги энг оғир ҳудудлардан бири саналади. Бироқ, туманнинг салоҳияти юқори. Унда минглаб маънавиятли, маърифатли, жамиятда ўз ўрнини топган, жонкуяр, ватанпарвар кишилар истиқомат қилади. Туман ҳокимининг одамлар билан бундай мулоқоти, муомаласига ақлини таниган унча-бунча одам чидаб тура олмайди.\nҲокимга ким ҳуқуқ берган бировни ҳақорат қилишга? Бу нимадан далолат? Маданиятсизлигимиздан далолат.\nМаълум, 70 йиллик мустамлакани кўрган Ўзбекистонда одамларни уриб, ҳақоратлаб, тепиб ишлатиш ўша вақтлар оддий ҳол бўлган. Мустақиллик йилларига келиб ҳам, ўтган 25 йил давомида айрим "Николайнинг ёғини ялаган” раҳбарлар бу "анъана”дан воз кеча олмади. Ўрганган кўнгил, ўртанса қўймас деган гап бор, ахир. Сўнгги 3 йил Президент Шавкат Мирзиёев томонидан олиб борилаётган очиқлик, ошкоралик сиёсати раҳбарлардан маънавиятли, маърифатли, одамлар билан мулоқотда хушмуомала бўлишни талаб этмоқда. Боиси йиллар давомида халқ шундоқ ҳам эзилиб, таҳқирланиб келган. У энди яна ўша адолатсизликларни кўтара олмайди. Президентнинг айтганлари фақат йиғилишларда қолиб кетмай, ҳаётда ўз ифодасини топиши, одамлар телевизорда кўриб, ишонганларини ўз ҳаётида ҳам бошидан кечириши, ўзгаришларни сезиши керакми ё йўқ? Ё шаллақига шаҳар кенг қабилида олдимизга келганини итдек қопишда давом этаверамизми?\nКуни кеча Президент Шавкат Мирзиёев Ўзбекистонда кадрлар масаласи энг катта муаммо эканини айтди. Туну кун ишлаб, арзимаган ойлик олиб, яна алламаҳалгача йиғилишда ўтириб, ҳокимнинг ҳақоратларини эшитиб келаётган ходим қандай қилиб яхши ишласин? Қандай қилиб ишини, Ватанни севсин? Нимага севсин, отасидан эшитмаган сўкишларини ҳокимбувадан эшитгани учунми?\nЧидагани-чи? Тишини тишига қўяди. Каттароқ раҳбар бўлса, боринг ана бўлим бошлиғи бўлса, бориб ўз қўл остидагиларга ҳокимдек муомалада бўлади, аламини улардан олади. Мен ҳам эшитиб келяпман, сенлар ҳам эшитасанлар қабилида иш тутади. Агар оддий ходим бўлиб ишласа, ғурури дош бермаса, ишдан бўшайди, қутулади. Охир-оқибат яна бонг урамиз: кадрлар танқис, ёшлар йўқ.\nКуни кеча Ўзбекистон Республикаси Президенти Шавкат Мирзиёев халқ таълими тизимини ривожлантириш, педагогларнинг малакаси ва жамиятдаги нуфузини ошириш, ёш авлод маънавиятини юксалтириш масалаларига бағишланган видеоселектор йиғилишида энди ҳокимлар ҳафтасига уч марта мактабларга бориб дарс бериши ҳақида гапирган эди. Ҳозирданоқ, Олмазор тумани ҳокими Бахтиёр Раҳмоновдан қандай "ўқитувчи” чиқишини тасаввур қилиш қийин эмас.\nПрезидент айтган эди: ҳокимлар – Президентнинг ҳудудлардаги вакили. Президентларга ҳавас билан қарашади. Кўз узмай телевизорда томоша қилишади, уларнинг одамлар билан мулоқотларидан, нутқларидан куч олишади. Айниқса, Шавкат Мирзиёев телеэкранлардаги ҳар бир чиқишида одамларга куч, ғайрат, иқтидорларини намоён этишга, яшашга ишонч бераётгани бор гап. Бироқ, уйдан нарига чиқиб, Президентнинг ҳудуддаги вакили "қароргоҳи”га бош урсангиз, буткул бошқа вазият, буткул бошқа чеҳралар қаршисидан чиқасиз. Айтайлик, оддий мактаб ўқувчиси Олмазорнинг ҳокими Бахтиёр Раҳмоновга ўхшаган ҳокимларга қандай ҳавас қилсин? Қайси ота-она унинг сўкишини эшитгач, болам ҳоким бўлсин дейди?\nЯқинда Президент ҳокимларнинг одамлар билан муносабати, сўкиниши, ҳақорат қилишини қаттиқ танқид қилганди. Давлат раҳбарининг "Ҳали одамлар ўзгаргани йўқ. Маданият ўзгаргани йўқ. Ҳокимларнинг маданияти йўқ. Очиғини айтаман, биз яқинда учта районнинг ҳокимини жазога тортдик. Одамлар билан гаплашишни билмайди. Олдингидек, маданиятсиз гаплар билан мажлислар ўтказиб, одамларни ҳақорат қилиш… Ким уларга ҳуқуқ берди? Ҳокимга ким ҳуқуқ берган бировни ҳақорат қилишга? Бу нимадан далолат? Маданиятсизлигимиздан далолат. Ўқимаганимиздан далолат, маънавиятимиз пастлигидан далолат. Шунинг учун, мана, студияда ҳамма ҳоким, ички ишлар ходими, прокурор миллий хавфсизлик ўтирибди, ҳаммаларинг билинглар, унақанги эртанги кунга бирорталаринг ишламайсизлар. Баҳони биттаю битта одамлар беради. Ҳаммамизга, Президентдан бошлаб ҳаммага…”, деган гапидан кўпчилик, жумладан Олмазор тумани ҳокими Бахтиёр Раҳмонов ҳам хулоса чиқармаган кўринади.\nГап шундаки, бундан аввал ҳам вилоят, шаҳар, туман ҳокимларнинг фуқаролар ва қўл остидаги ходимлар, мактаб директорлари, ўқитувчилар билан итдек муомалада бўлаётгани, уларни куракда турмайдиган гаплар билан ҳақорат қилаётгани, нафсониятига тегиб, таҳқирлаётгани акс этган видео, сурат ва аудиоёзувлар тарқалди. Бироқ, уларга чора кўрилмади, баҳридан ўтилмади. Бир-иккиси бошқаларни шарманда қилганидек, шармандалик билан лавозимидан озод этилганда эди, сўкиш у ёқда турсин, овозини баландлатишга ҳам қўрқиб турарди. Одамлар эса телевизорда кўрсатилаётган адолатли сиёсатнинг ҳаётдаги намунасини мана шундай ҳолатлар мисолида ҳам кутмоқда.\nОлмазор туманида ҳоким одамларни ҳақоратлаб турса, биринчи ўринбосари ОАВ ходимига тажовуз қилса… Олмазорда кимлар ишлаяпти ўзи?\nЎзбекистон Республикаси Президенти Шавкат Мирзиёев жорий йилнинг 2 август куни ўтказилган видеоселектор йиғилишида Хоразм вилояти ҳокими Фарҳод Эрманов, Фарғона вилояти ҳокими Шуҳрат Ғаниев, Қашқадарё вилояти ҳокими Зафар Рўзиевни одамларга нисбатан адолатсизлиги, уларнинг дарди, ташвишлари билан яшамаслиги, Президент сиёсатини ҳудудларда тескари намоён этаётганини давлатга, давлат раҳбарига душманлик, хиёнат сифатида баҳолаганди. Олмазор тумани ҳокими Бахтиёр Раҳмоновнинг хатти-ҳаракатлари Президентга дўстликми ё душманлик?\nЎзбекистон Республикаси Президенти Администрацияси, Вазирлар Маҳкамаси, Ўзбекистон Республикаси Марказий банки, Тошкент шаҳар ҳокимлиги бўлиб ўтган воқеаларга шунчаки кўз юммаслигига ишонамиз.\nМаълумот ўрнида, Бахтиёр Раҳмонов 1959 йилда Тошкент вилоятида туғилган. Олий маълумотли. 1981 йили Киев муҳандис-қурилиш институтини тамомлаган. 1993-1997 йй. Учтепа тумани коммунал фойдаланиш бошқармаси бошлиғи – туман ҳокимининг ўринбосари, 1997-1999 йй. Учтепа тумани коммунал фойдаланиш бошқармаси бошлиғи, 2000-2000 йй. Тошкент шаҳар ҳудудий коммунал фойдаланиш бирлашмаси бош директорининг биринчи ўринбосари, 2000-2003 йй. "Тошшаҳаргазтаъминот” шўъба корхонаси директори, 2003-2005 йй. Тошкент шаҳар коммунал фойдаланиш бирлашмаси бош директорининг ўринбосари, 2005-2008 йй. Тошкент шаҳар ҳудудий коммунал фойдаланиш бирлашмаси бош директори, 2008-2011 йй. Миробод тумани ҳокими, 2011-2016 йй. Тошкент шаҳар ҳокимининг капитал қурилиш, коммунал хўжалиги, ободонлаштириш, саноат ва тадбиркорлик масалалари бўйича биринчи ўринбосари, 2016-2017 йй. Тошкент шаҳар ҳокимининг саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари, 2017-2018 йй. Сергели тумани ҳокими лавозимларида ишлаган. 2018 йилдан буён Олмазор ҳокими сифатида фаолият юритмоқда.


«Хатмона-2018» битирув тадбири бошланди – oliymahad.uz\n«Хатмона-2018» битирув тадбири бошланди\nЖорий йилнинг 20 июнь куни Ўзбекистон мусулмонлари идораси тасарруфидаги Имом Бухорий номидаги Тошкент ислом институтида 2017-2018 ўқув йилининг битирувчиларининг “ХАТМОНА-2018” тадбири бошланди. Ушбу байрам тадбирига Ўзбекистон мусулмонлари идораси раиси, муфтий У.Алимов, Дин ишлари бўйича қўмитаси раиси ўринбосари М.Комилов, фахрий устозлар А.Шоший, Яҳё қори домла ва бошқа азиз меҳмонлар ташриф буюрди.\nТадбирнинг аввалида маъҳад қаҳрамонлари бўлмиш битирувчилар кириб келишди сўнгра Ўзбекистон Республикаси Давлат мадҳияси янгради ҳамда Қуръон тиловати ва гўзал дуолар билан тадбир очилди. Сўнгра Тошкент Ислом институти ректори битирувчиларга ўз тилакларини билдириб кейинги ҳаётларига омадлар тиладилар.\nЎМИ раиси муфтий У.Алимов сўзга чиқиб битирувчиларга ўзларининг самимий тилак, хайрли дуо ва қимматли насиҳатларини билдирдилар.\nТадбир давом этмоқда. Битирув тадбири тўғрисида кейинроқ батафсил маълумот берамиз.\n441400cookie-check«Хатмона-2018» битирув тадбири бошландиno\nОлдингиБугун Хадичаи Куброда катта шодиёнаКейингиХатмона-2018 (фотолавҳалар)


Карантинни босқчима-босқич юмшатиш учун нималар инобатга олиниши маълум қилинди\n14:57 / 04.05.2020\nБош санитария инспектори Нурмат Отабеков АОКАда ўтказилган брифингда 10 майдан сўнг коронавирус билан боғлиқ вазият яхшиланиб бораётган ҳудудларда карантин чекловларини босқичма-босқич юмшатишга доир чора-тадбирлар қай тартибда амалга оширилишига изоҳ берди.\n«Карантин тадбирларини босқимча-босқич юмшатишда республикада коронавирус инфекциясининг тарқалиш ҳолатининг ҳудудлар кесимидаги таҳлили, касаллик аниқланган беморларнинг даволаниш динамикаси ҳолати инобатга олиниши кўзда тутилган.\nҲудудлар кесимидаги таҳлил, касаллик аниқланган беморларнинг даволаниш динамикаси ҳолатидан келиб чиққан ҳолда коронавирус касаллиги тарқалиб кетишининг олдини олиш бўйича Республика мувофиқлаштириш комиссиясининг махсус қарори билан жорий этилган чекловлар босқичма-босқич бекор қилинади.\nАлбатта, бунинг учун алоҳида талаблар, босқичлар акс этган карантинни ечиш бўйича ҳужжат ишлаб чиқилади. Лекин карантин бекор қилингани расман эълон қилинмагунча карантин вақти учун белгиланган Санитария-гигиена қоидалари, меъёрлари ва гигиеник нормативлар талабларига тўлиқ риоя этилиши талаб қилинади», деди Нурмат Отабеков.\nУ бугунги кунга қадар республикада коронавирус касаллиги умуман қайд этилмаган қишлоқлар, туманлар кўплигини қайд этиб ўтди. Айни вақтда Жиззах, Қашқадарё ва Навоий вилоятлари коронавирусдан холи ҳудудга айланган.\nНурмат Отабеков карантин чекловлари юмшатилиши ёки тугатилиши ҳақидаги турли норасмий манбаларга ишонмасликка чақирди.\n«Ижтимоий тармоқларда Тошкент шаҳрида 2 кундан кейин карантин чекловлари тугаши ҳақида хабарлар тарқалган. Бу мутлақо асоссиз. Карантинни ўрнатиш ва уни бекор қилиш - Коронавирус касаллиги кириб келишининг ва тарқалиб кетишининг олдини олиш бўйича Республика мувофиқлаштириш комиссиясининг ваколати ҳисобланади. Бошқа норасмий манбаларга ишониш ва уларни тарқатиш керак эмас», дея таъкидлади Нурмат Отабеков.\nЖиноят кодексининг 244 (прим 5) - моддасига мувофиқ, ҳақиқатга тўғри келмайдиган маълумотларни тарқатганлик учун жавобгарлик борлиги эслатиб ўтилди.


Хоразмда кам таъминланган оилаларнинг фарзандларига китоб тарқатилди - Халқ сўзи\nХоразмда кам таъминланган оилаларнинг фарзандларига китоб тарқатилди\n12:55 21 Март 2020 Маданият\n“Халқ сўзи Online”. Одилбек Одамбоев/Хоразм. Ўзбекистон Республикаси Президенти ҳузуридаги Ахборот ва оммавий коммуникациялар агентлиги Хоразм вилоят бошқармаси ташаббуси билан “Билим – хазина” китоб дўкони ҳомийлигида “Таътилда китоб ўқиймиз” хайрия акцияси ташкил этилди.\nУшбу тадбирдан кўзланган мақсад баҳорги таътил кунларида ўқувчиларнинг бўш вақтларини мазмунли ўтказиш, улар ўртасида китобхонликни кенг тарғиб қилишдан иборат. Акция доирасида Наврўзи айём кунлари асосан кам таъминланган оилалар фарзандларига ўзбек ва жаҳон адабиётининг дурдоналари бўлган бадиий асарлар, ҳамда тарихий мавзулардаги китоблар бепул тарқатилмоқда. Бу эса пандемия муносабати билан эълон қилинган карантин даврида ўсмир ёшларнинг қимматли вақтларини бекор ўтказмасдан мутолаа маданиятини, тафаккурини юксалтиришга хизмат қилади.


Танқид янги ёзилган китоб, жарида ва мажаллаларға-да жорий ва нофеъдур. Масалан, бир муҳаррир ва ё муаллимни саҳвини ва ўз хизматиға бепарволигини ва лозим қоида ва тартибларға амал қилмай, оммаға зарар келтургонини танқид этмоқ боиси ислоҳ бўлур. Бизни Туркистонда янги мактаблар хейле бордур. Янги рисола хейле босилиб турубдур. Жаридаларға мақола ва шиорлар ўқулуб турубдур, Аммо ҳануз танқид давриға етушганимиз йўқ. Иттифоқо, танқид шаклинда бир нимарса ёзилса, бизларға қаттиғ тегар. Ёзганларимизни бузуқлиги ва фикримизни хатолиги, ишимизни ноқислигини бирор киши кўрсатса, аччиғимиз келур. Ва ул одамни душман кўруб, шахсидан нафрат ва фикриға норозилик баён этармизки, бул бизни янгидан ишға бошлаганимиздан, бошқа тил ила ноқислигимиздандур.\nНа жавоб берармиз! Танқидни кўтаролмаганимизға тўғриси, ҳануз танқидға лойиқ бўлмаганимизни мисоли. Кафказли сайёҳ Муҳаммад Саййид афанди Туркистон мактаблари тўғрисинда «Оила ва мўътабаран иқбол» жаридасиға танқид ёзиб эдики, анинг жавоби ялғуз қуруқ бир эътироз (прўтест) бўлди. Аммо онинг ёзғаниға жавоб тушмас. Иккинчи, «Адаб ва тарбият» унвони ила яна сайёҳ мазкур «Ойна»нинг 27—28—29—30 рақамларинда мактаб тўғрисинда воқеъи далиллари ила баъзи нимарсалар ёздики, мўътабар «Садойи Туркистон» рафиқимиз 11-ададинда Муҳаммад Саййид афанди мақолаларини хилофи адаб ва тарбия деб они ёзилғониға соҳиби мақола ва идораға изҳори норизолик айтиб, мазкур мақолаларни «аҳамиятсиз» дер. Ҳамда «муаллимларнинг хотирин қолдирув» бўлармиш. «Ойна» камоли эҳтиром ила «Садойи Туркистон» рафиқимизға арз этарки, мазкур мақолалар бошдан охирғача аҳамиятсизми? Агарда аҳамиятлиги бўлса, илтифотға олмаганлариға таассуф этармиз. Ва мақола ичидан икки-уч хати мизожға номувофиқ тушган учун афуларини тилаймиз. Такроран, айтармиз: биз ҳануз танқидға лаёқат пайдо этганимиз йўқ. Яна қадима касалларимиздан - «норизо», «хотири қолмасуну...» иллатлари ҳануз кетган йўқ.\nШуни-да айтмоқки, Муҳаммад Саййид афандидан ёинки идорадан биргина «баъзи» калимаси маат-таассуф қолибдурки, бу баъзи важҳдан баъзи муаллим афандилардан идора афу истар.\n«Ойна» журнали, 1914 йил, 32-сон, 621—623-бетлар.


Осиё чемпионати (U-22) олдидан. Дилшод Жўраев: "Мухлис мададини ҳис қилиб майдонга чиқамиз" / CHAMPIONAT.asia\n16:33Хажиме Мориясу: "Ўйиндан олдин ҳам айтгандим, Ўзбекистон жисмоний томондан кучли жамоа" 26 16:29“Бухоро” бугун яна Тошкентда йиғилди 2 16:24Равшан Ҳайдаров: "Бу ғалабани кеча ҳалок бўлган юртдошларимизнинг оила аъзоларига бағишлаймиз" 31 16:20"Рубин" - "Локомотив". Учрашувни тўғридан-тўғри томоша қилинг (ВИДЕО) 9 16:10Блан ПСЖ - "Реал" учрашуви ҳақида: "Пуллар футбол ўйнай олмайди" 28 16:07Футзал. Жиззах вилоят чемпионатида 6-тур бўлиб ўтди 0 15:56"Машъал" бир кунда икки футболчи билан шартнома тузди, улардан бири легионер 5 15:47ФОТОГАЛЕРЕЯ. Япония U-23 - Ўзбекистон U-23 - 0:4 12 15:41ЎФФ президенти Ўзбекистон ОТЖ футболчиларига ташаккурнома йўллади 38 15:40"Манчестер Сити" ярим ҳимоячиси клуб билан янги шартнома тузди 2 15:32Япония U-23 - Ўзбекистон U-23 - 0:4. Мана сенга олам-олам гол, этагинга сиққанича ол ВИДЕО 31 15:22Расман: "Барселона" яна бир ўйинчиси билан шартномани узайтирди, товон пули ярим миллиард евро 12 15:21"Бавария" ёзда ўз сафига футболчи қўшиб олиши аниқ бўлди 2 15:21Япония U-23 - Ўзбекистон U-23 - 0:4. Футболчиларга қўйилган баллар 48 15:12Жасурбек Яхшибоев: "Гол уришимни кутмагандим" 39\nОсиё чемпионати (U-22) олдидан. Дилшод Жўраев: "Мухлис мададини ҳис қилиб майдонга чиқамиз"\n11 янв 11:24\nБугун Уммонда Осиё чемпионати (U-22) старт олади. Ушбу чемпионатга жўнаб кетиш олдидан терма жамоамиз аъзолари сайтимиз учун ўз фикрларини билдириб ўтди.\n"Тайёргарлик маромида олиб борилди энди биздан талаб қилинадигани фақат натижа. Биз юртимизга ёруғ юз билан қайтмоқчимиз. Натижага эришиш учун эса бизда барча имконият бор ва биз буни амалда исботламоқчимиз" - дея айтиб ўтади Дилшод Жўраев.\n- Айнан қандай натижани кўзда тутмоқдасиз?\n- Биз охиригача курашиб ҳар бир ўйинда ғалаба қозонмоқчимиз. Марра эса белгиланмаган. Мақсадимиз чемпион бўлиш. Ҳар биз ўйинда майдонга тушаётганда мухлислар мададини ҳис қиламиз ва юртимиз шарафи учун курашамиз.\n- Тайёргарлик жараёнида рақиблар имкониятлари ўзгариб чиқилдими ва улар борасида фикрингиз қандай?\n- Барча жамоа ҳақида етарлича маълумотлар олинган. Жумладан гуруҳимиздаги Ироқ ва Хитой жамоалари борасида ижобий фикр айтишим мумкин. Хитой асосан тезликка асосланган бўлса, Ироқ техникали футбол кўрсатади. Ироқда етакчи футболчилар кўп. Чемпионатда эса Япония, Ўзбекистон ва Эрон терма жамоалари энг кучлилардандир.\nҲумоюн Давуров суҳбатлашди\nБугун, 18 январь куни Қозоғистоннинг Ақтобе вилояти Иргиз туманида... 158


Аёлининг тилидан Шайхул Ислом Муҳаммад Тақий Усмонийнинг бир кунлари\nБомдод намозидан кейин ҳожам билан юришга чиқамиз. 07:30 да нонушта қиламиз. Кейин ҳазрат 08:00 дан 10:00 гача «Саҳиҳул Бухорий»дан дарс берадилар. Мен ҳам шу вақтда уй ишларимни қиламан.\nҲожам уйга 10:00 да қайтиб, 12:00 гача китоб ёзиш учун ноутбукларида илмий иш олиб борадилар.\nИшлари 12:00 дан 14:00 гача давом этади. Пешин намозидан кейин 14:15 атрофида бирга тушлик қиламиз. Кейин 1 соатча дам оламиз.\nКейин ҳожам асргача иш хоналарида (офисларида) вақтларини ўтказадилар. Асрдан шомгача бўлган вақт «оилавий соат» ҳисобланади. Ҳожам, оила аъзоларимиз йиғилиб жам бўлганидаги вақтга жуда жиддий ёндошадилар. Кейин яна шомдан хуфтонгача ўз ишлари билан машғул бўладилар.\nКитоб ёзадиган бўлсалар, ёзадиган китоблари учун изланиш олиб борадилар. Шомдан кейин ҳожам билан 10-15 дақиқалик мутолаа вақтимиз ҳам бор. Бу мутолаа вақтимизга невараларимиз ҳам қўшилишлари шарт. Кейин ухлагунларига қадар ишларини давом эттирадилар.\nP.S: Эътибор берган бўлсангиз, ҳазратнинг илмий ишлари оила аъзоларига вақт ажратишига тўсиқинлик қилмас экан. Ҳазрат аёли билан эрталабки юришни қилганларидек, аср ва шом намозлари орасидаги вақтни фақатгина оиласига ажратар эканлар.\n«Сенда Роббингнинг ҳам ҳаққи бор, нафсингнинг ҳам ҳаққи бор, аҳлингнинг (аёлингнинг) ҳам ҳаққи бор. Ҳар бир ҳақдорга ҳаққини бергин»\nИмом Бухорий, «Рўза» китоби, 52\n© Абдуллоҳ Раҳим таржимаси


Пекин Вашингтон қароридан ҳамон норози\n28 ноябр 2021, Тошкент вақти: 01:43\nХитой АҚШнинг Тайванга қурол-аслаҳа сотиш тўғрисидаги қарорини қескин танқид қилишда давом этмоқда.\nСинхуа ахборот агентлиги Хитой ташқи ишлар вазири Янг Ечининг "АҚШ Хитой миллий хавфсизлиги ҳамда тинчлик йўли билан бирлашиш борасида қилинаётган урунишларга жиддий путур етказди", деган сўзларидан иқтибос келтирди.\nХитой ташқи ишлар вазирига кўра, АҚШ ва Хитой қурол-аслаҳа сотиш масаласида бир неча бор сўзлашувлар олиб борган, бироқ Вашингтон Пекиннинг қурол сотишни тўхтатишга оид талабларини рад қилган.\nБундан бир кун аввал Хитой АҚШ режаларига норозилик тариқасида амалга оширилаётган ҳарбий ҳамкорликни тўхтатишини ҳам эълон қилди.\nЖума куни президент Барак Обама маъмурияти Вашингтон Тайванга 60 та “Black Hawk” русумидаги жанговар вертолёт ва юздан зиёд “Patriot” ракета комплекси етказиб беришни режалаётганини эълон қилган эди.\nУшбу шартнома қиймати 6 миллиард 400 миллион доллар атрофида экани айтилмоқда.


Сэр Алекс «Олд Траффорд»га қайтмайдими? / CHAMPIONAT.asia\n12:49Ҳакамлар йиғини: Талабларни топширганлар кўп, йиқилганлар ҳам бор 0 12:31Рафинья Алькантара "Интер"да тиббий кўрикдан ўтди ва машғулот ўтказди (+ФОТО) 2 12:23Назорат учрашуви. "Қизилқум" - "Динамо" 3:3. ФОТОГАЛЕРЕЯ 7 12:06"Олтин бутса" учун кураш авжида. Совринга кимлар даъвогарлик қилмоқда? (ТОП-15) 10 12:01Азиз Ғаниев: "Урган голимни акамга бағишлайман" 51 11:56Карикатура: "Оққушлар" Клоппни "чўқишди" 2 11:45"Насаф" - "Ал Файсали". Чипталар 7 мингдан 35 минг сўмгача сотилмоқда ФОТО 21 11:30Эртага "Пахтакор" янги футболчиларни таништиради 10 11:20Криштиану Роналду кўкарган кўзи билан "Реал" машғулотида иштирок этди (+ФОТО) 57 10:50Мхитаряннинг "Арсенал"даги биринчи машғулотидан фотогалерея 6 10:49Ўзбекистоннинг 2017 йилдаги энг яхши футболчиси “Бунёдкор”га ўтди 16 10:48Бугун 14:10дан бошлаб СПОРТ ТВда Ўзбекистон - Жанубий Корея учрашуви намойиш этилади 18 10:33Вьетнам халқи финалга чиқишни қандай нишонлади? ФОТОГАЛЕРЕЯ 81 09:55Антонио Конте: Жеко “Челси”да? Тўғриси, бундан хабарим йўқ 2 09:46Девлар ўлди, футбол қутилди 99\nСэр Алекс «Олд Траффорд»га қайтмайдими?\nThe Mirror нинг хабар беришича сэр Алекс Давид Мойесга халақит қилмаслик учун ўзининг ишчи хонасини “Олд Траффорд” ташқарисида ёки “Каррингтон” базасига жойлаштиришни режалаштирмоқда экан.\nФергюссон “Манчестер Юнайтед”даги ишига тахминан бир ойдан кейин қайтади. Бу пайтда у сонини операция қилдиради ва тикланиш курсларини ўтайди. У жамоада директорлик вазифасини эгаллайди ва жамоанинг элчиси ҳам бўлади. Бироқ сэр Алекс ўз хонасини “Юнайтед”дан ташқарига жойлаштиришни режалаштирмоқчи, бу билан у жамоани янги мураббийини босимдан халос этмоқчи.\nНашриётнинг хабар беришича сэр Алекс бу билан сэр Мет Басби кетган вақтдаги вазият такрорланмаслигини хоҳламоқда. Ўшанда сэр Мет Басби ҳам истеъфодан кейин директорлик вазифасини эгаллаганди, бироқ ўз иштироки билан янги мураббий Уилф МакГиннеснинг ҳаётини жиддий аҳволга солиб қўйганди ва охири яна ўзи мураббийликка қайтганди.\nФергюссон Мойес билан ўртадаги масофани ушлаб туришни режалаштирмоқда ва ўз хонасини Чеширдаги ўғли Жейсоннинг офисига жойлаштирмоқчи. Сэр Алекс янги мураббийга ёрдам керак бўлиб қолса қўлидан келганча ёрдам бермоқчи фақат Мойеснинг ўзи ундан ёрдам сўраса.


Россия Венесуэлага 400 ёлланма аскар жўнатганини инкор қилди\n06 март 2021, Тошкент вақти: 07:32\nКремль президент Николас Мадурони қўриқлаш учун Венесуэлага 400 ёлланма аскар жўнатилгани тўғрисидаги хабарларни инкор қилди.\n27 январь куни Россия телеканлида чиқиш қилган президент Путиннинг матбуот котиби Дмитрий Песков жанггарилар тўғрисидаги саволга жавоб берар экан: “Қўрққанга қўш кўринади. Кремль бундай маълумотларга эга эмас” қабилида жавоб берди.\nReuters 25 январь куни Россиядан Венесуэлага "ЧВК Вагнер" деб аталувчи ҳусусий ҳарбий компаниянинг 400 жангчиси легитимлиги тан олинмаётган президент Николас Мадурони қўриқлаш учун жўнатилгани тўғрисида хабар берган эди.\nВенесуэлада мухолифат етакчиси Ҳуан Гуайдо Мадурога қарши оммавий норозилик намойишлари ортидан 23 январда ўзини вақтинчалик президент деб эълон қилган.\nХуан Гуайдони АҚШ, Канада, Бразилия, Аргентина ва Колумбия вақтинча президент сифатида тан олди.\nЎз навбатида, атиги икки ҳафта олдин иккинчи олти йиллик муддат учун қасамёд келтирган амалдаги президент Николас Мадуро Гуайдо ҳокимиятини тан олмади.\nРоссиядан ташқари Мадурони Хитой, Эрон, Сурия, Куба ва Туркия ҳам қўлламоқда.


"Насаф" қачон кўтаринки кайфиятда иш бошлайди, Қашқадарёда бунга жавоб берадиган масъуллар борми? / CHAMPIONAT.asia\n07:48Карикатура: "Ливерпуль" "Энфилд"даги сўнгги 5та ўйинда 0 07:25"Челси" "РБ Лейпциг" футболчисига қизиқмоқда 0 07:02Форлан: "Барселона"га Суарес етишмаяпти" 0 01:55“Арсенал” Чемпионшип тўпурарини сотиб олмоқчи 2 01:45“Боруссия Д”нинг 3 футболчиси “Бавария”га қарши баҳсни ўтказиб юборади 1 01:15Азар жароҳатини янгилаб олган (Marca) 8 01:00Карикатура: “Энфилд” олдин ва ҳозир … 9 00:40Украина термасининг мартдаги йиғинлар учун кенгайтирилган таркиби эълон қилинди 0 00:25Сульшер дерби олдидан: “У ёки бу рекорд янгиланади” 4 00:05Анчелотти Месси ва Роналдудан бирини танлади 13 23:50Клопп “Челси”га қарши ўйинда Салоҳни нега захирага олганини тушунтирди 7 23:20Куман: “Реал” “Атлетико”дан очко тортиб олса яхши бўларди” 9 23:10Оскар фаолиятини қайси клубда якунламоқчилигини айтди 6 22:50Де Хеа “Манчестер дербиси”ни нега ўтказиб юбориши маълум бўлди 1 22:35Ла Лигада ўтган ойнинг энг яхши футболчиси аниқланди 20\nБошқа клублардан фарқли равишда, "Насаф" клуби қошида 3та катта объект бор.\nБулар, жамоа базаси, стадиони ҳамда академияси. Тушуниш учун осон бўлиши учун айтиб ўтаман, молиявий томондан ака-ука бўлган "Бунёдкор" билан солиштирганда "Насаф" ўзига тушадиган бюджетни юқоридаги 3та иншоотларни сақлаш учун ҳам пул кетказади. "Бунёдкор"да эса алоҳида дирекция мавжуд бўлиб, клубга тушадиган бюджет фақат клуб учун ишлатилади.\nФақатгина "Пахтакор" стадиони ва Қибрайдаги база клуб томонидан молиялаштиради. Адашмасам қолган барча клубларнинг стадионлари фақат ўйин вақти учун клублардан пул олинади, қолган вақт бошқа ташкилотлар томонидан сақланади. Клублар у ердаги муаммога бош қотириб ўтирмайди. "Насаф"да эса иш бир мунча қийин. Клубга тушадиган 30 млрд сўмни барча нарсага етказиш керак. Суперлигада шундай жамоалар бор-ки, 40-50 млрд сўмни фақат асосий жамоани маошларига ишлатадилар холос. Лекин ҳозирча "Бунёдкор", "Пахтакор" ва "Насаф"дан бошқа клублар МТЖга ўйинчи етказиш билан мақтана олмайдилар. Шундай экан, нима учун ишлаётган кам сонли клублардан бири бўлган "Насаф" бунчалик қийналиши керак?\nТўғри, тан оламиз, пандемия! Лекин "Насаф"даги бу муаммолар бугун пайдо бўлмади. Мана 3-4 йил ўтибди, Бердиев "Насаф"ни қандай таркиб билан мавсумга тайёрлашни билмайди. Ёш футболчиларни кашф қилгани билан, бу ёшлар бошқа жамоалардаги берилаётган суммаларни эшитиб боши айланиши табиий. Айнан шунинг учун ҳам мураббийда ҳар йили таркиб бўйича муаммолар пайдо бўляпти. Ҳозир интернет йўқ, уяли алоқа тизим мавжуд бўлмаган даврлар эмас, қўшни клубда нима бўлаётганлигини футболчилар билмаса. Футболчининг майдондаги умри қисқа. Шундай экан, барча ишлаб олишни истайди. Буни тўғри қабул қилиш керак. Аммо "Насаф"га эътибор бироз ошса, ўша пулни тарбияланувчилар клубни ўзида ишлаб олишлари мумкин.\nҲозир "Насаф"ни футболчилар олдида мавсумнинг иккинчи даврасидаги мукофот пуллари, маошнинг маълум қисми ва бонуслардан қарзи бор. Футболчиларни олдида эса молиявий жиҳатдан анча бақуват бўлган "Пахтакор", "Локомотив", АГМК ва "Металлург"дан аниқ таклифлар мавжуд. Бердиев 2020 йилни қарзлари билан шуғулланиши керакми ёки мавсумга тайёргарлик кўриши?\nМавсумга тайёргарлик қилай деса, қўл остидаги футболчиларни жамоада қолиши суғурталанмаган. Истаган пайтда кетиб қолиши мумкин бўлган ўйинчилар рўйхати кичик эмас. Машғулотларга қарз билан чиқишни ўзи бир азоб. Ўзимдан келиб чиқиб айтаман бирон кишига қарз бўлиб қолсангиз, кечаси уйқунгиз бўлмайди. "Насаф"ни бошқа клубларга қараганда талаби катта эмас. Ўша кичик бўлсада, маошларни ўз вақтида бериш учун бюджетни шакллантириш. Академия иш беряпти, демак академия ва стадионни сақлаб туриш учун қўшимча маблағ ажратиш мақсадга мувофиқ бўларди. Бошқа клубларга топилаётган пуллар, "Насаф" учун ҳам топилса бўлади. Гап маҳаллий мутасаддиларда холос. Ҳар йили янгидан янги жамоа тузиш азоб. Осон иш эмас. Тузганда ҳам доимий совринли ўринларда юришни эплаётган Бердиевнинг ишлари демак тўғри. Бир пайтлар "Машъал" шундай ишлади. Лекин ҳозир бу клуб аввалги даражасида эмас. Эртага ҳамма нарсадан чарчаб бораётган мураббий клубдан кетадиган бўлса, ким кафил бўлади "Насаф" шундай ишлашда давом этишига? Шундай экан, нима учун тўғри ишлаётган клубга ёрдам қилмаслик керак? Бу ЎФА ёки ПФЛни иши эмас. "Насаф" Қашқадарёнинг овунчоғи, демак қолган клубларда бўлгани каби, вилоят катталари клубга эътибор қаратишлари керак. Бу ерда катта ўғирликлар бўлмаяпти. Тотализатор бўйича жамоадан ҳамманинг кўнгли тўқ. Нима учун унга молиявий кўмак бериш керак эмас?\nФутбол ҳозир Президент даражасида эътибор қилинаётган ва сўнгги икки йил ичида бир қатор қарорлар билан такомиллаштирилаётган соҳа. Куни кеча сунъий майдон қуриш учун, чет элдан кирадиган сифатли майсаларга божхона тўловлари ҳам бекор бўлди. "Насаф" академияси 10 йил аввал Нуриддин Зайниев томонидан тақдим қилинган сунъий майдонда машғулот олиб боряпти. Бу майдоннинг бугунги ҳолати футбол учун зарар. Буни бориб кўришингиз мумкин. Стадионни асосий машғулот майдонларини эса тест даврида расвосини чиқариб бўлишди.\nМинглаб "Насаф" ва МТЖ мухлислари номидан Зоир Тоировичдан бир нарсани сўраган бўлар эдим. Илтимос, "Насаф"га эътиборлироқ бўлинг. Бу жамоа пароканда бўлса, миллиард кетказиб ҳам кейин уни тиклай олмайсиз.\n"Насаф" мен маош оладиган клуб эмас, шунчаки яқинда у ерга бориб ачиниб кетдим. Ишлаган одам, тишлаши керак!\n"Насаф"нинг Рўзиқул Бердиев ташриф буюрган расмий машғулотидан ГАЛЕРЕЯ 6\n"Пахтакор"нинг Ўзбекистон Суперкубоги олдидан ўтказган расмий машғулоти 4\n"Насаф" футболчисига айланган Суҳроб Нуруллоев: "Суперкубокни ютишга бўлган ишонч юқори даражада" 9\n23 янв 19:38:22\nЗойир Мирзаев жаноби олийлари Насаф учун, футбол учун пул топишга бошини оғритиб ўтирадиган одаммас ул зот қишнинг қоқ чилласида мазза қилиб тоғма тоғ маёвка қилишни хуш кўрадилар..\n23 янв 19:44:05\nЗоир Мирзаев Косонга бориб сайёр кабул деб рухий хаста одамни кабул килиб, расмга тушишдан бошка иш килмаяпти.\n23 янв 19:42:40\nShu hokim kelib Qashqadaryoda hamma narsa sindi Bahtiyor Hamidov kelgan davr bilan bir xil nima uchun O‘zimizdan shuncha vazirlar bo‘la turib shu viloyat hokimini o‘zimizdan qo‘yishmaydi sababi bitta Hokim Qashqadaryo dan bo‘lsa Toshkent siti ga boradigan pul kamayib qoladi-da bu dovdir budjetni hamma pulini tepaga paxta qo‘yib uzatishdan charchamadi Qashqadaryo sani onangni mahridan qolgan emas shunday ekan uni byudjetiga Qashqadayo xalqini ham haqqi bor San vazir bo‘lish ilinjida Qashqadaryoni harob qilma Qashqadaryoni sindirish sanlargamas qani endi bir Iqtisodchi Inson xalqni boshiga kelsada shu budjet bilan butun Qashqadaryoni farovon hayotga olib chiqsa dehqon hokimlardan charchadik\n23 янв 19:44:42\nНодир ху́жа Йу́лдашев хакикатни ёзибсиз Насафга беэтибор эмас.экансиз рахмат укам\n23 янв 19:38:41\nРахмат яхши мақола бўлибди. Насафни сақлаб қолиш керак!!! У ерда барча нарса тўғри йўлга қўйилган. Вилоят бюджетидан қўшимча пул бериш керак Насафга!!!\n23 янв 20:39:28\nМана хакикий журналист. Калами уткир журналистни маколаси. Нодирхужа ишларизга омад. Насаф олга. Хали хаммаси яхши булади насиб килса\n23 янв 20:24:47\nНодирхужа сизга катта рахмат. Кузатиб боряпман бу Насаф га жониз ачиб ёзаётган биринчи маколангиз эмас. Сиздай журналистлар бор экан худо хохласа бизни Насафга ёрдам беришади. Хакикатни ёзишдан чарчаманг. Амалдорларимизга худо инсоф берсин !!!\n23 янв 19:37:21\nРахбарлар очко олиш билан овора Насаф таркалиб кетсаям иши йук\n23 янв 19:47:54\nНасаф хадимлари хам,1,2 йил чидайди.Рузикулга ухшаган шундай мутахасислар хам,охири кетиб колишади.Кийин жамоани кайта тиклаш учун жуда кеч булади.Битта жамоани кайта тиклаш учун унлаб йиллар камлик килади.Рахбариятга инсоф тилаб коламиз!\n23 янв 19:32:06\nнефтгаз насафга пул берса бошлиг кайердан 4 каватли уй куради чевролет тахо минади\n23 янв 19:53:01\nРузикул ака сизга катта рахмат шунча содиклик учун хоким инсоф беришини сураймиз ахир шунча футболчи чикариб бераяпи уфаям хеч бумаса презедентга етказса буларди шундай клуб ночор ахволда\n23 янв 19:31:58\n100 фоиз ҳақиқат!\n23 янв 19:42:03\nГап йу́к лекин хакикий тоза гапларни ёзибсиз насафдек жамоа шу ахволга тушиши ачинарли холат\n23 янв 19:32:08\nBarakalla muallif ko'ngildagi gaplarni yozipsiz.\n23 янв 20:43:05\nЗайниев Хокимлиги вактлари эди Тошкентдан ( асли Самаркандлик) келган мехмон дустимиз айтганди . Хокимларингиз зур одам экан Шахарни айландим жуда тоза озода шахар экан- деганди. Хурматли Зойир Тоирович сиз хам узингиздан шундай ном колдиринг, сизни хам яхши ишларингизни доим эслаб юрайлик.